Sayabiga: Pengaruh Melayu Di Bumi Tamadun Parsi Dan Mesopotamia

Dari timur hinggalah ke barat, dari dataran rendah hinggalah ke bumbungan Asia di Tibet. Dari hutan belantara Indochina hinggalah ke Padang pasir di Baghdad dan Teluk Parsi. Mereka semua ada mencatat mengenai sebuah bangsa dan kerajaan yang sangat besar dan kaya. WAQWAQ, SRIBHOJA, SENRIJAWA, SHAMBALA, SABAG, ZABAJ, SHAVAKA, JAVAKA, CHEVAKA, SAYABIGA, itulah SRIVIJAYA.

Siapakah Bani Sayabiga?

Catatan Arab kurang jelas berkenaan asal usul perkataan Sayabiga ini kerana ia bukan berasal daripada bahasa Arab mahupun Parsi. Dalam catatan Arab dan Parsi mereka terkenal sebagai penanam padi dan penternak kerbau. Mereka tinggal di kawasan rawa atau kawasan penanaman padi di selatan Iraq dan Iran. Kawasan Basra pada suatu masa dahulu terutama pada zaman kerajaan Sassanid, Bani Ummayyah serta Abbasiah pernah menjadi pembekal beras kepada seluruh Empayar Islam. Namun dari mana asalnya padi atau kerbau ini? Terdapat sarjana yang berpendapat bahawa padi dan kerbau telah dibawa masuk ke Iraq atau Basra oleh Puak Sayabiga. Namun siapa sebenarnya mereka?

Menurut buku ‘The Encyclopedia of Islam’ mereka ini adalah orang-orang rumpun Melayu dari kerajaan Srivijaya. Hal ini dapat menjelaskan unsur persamaan diantara perkataan Srivijaya dan Sayabiga. Perkataan Sayabiga itu sendiri adalah berakar daripada perkataan Arab/Parsi yakni Zabag. Perkataan Zabag pula dipercayai berakar umbi daripada perkataan Sanskrit untuk sebuah kaum yang dinamakan sebagai ‘Djavaka’ atau ‘Shavaka’ dalam sebutan Dravidian. Apabila dikaji petitih kuno dari India dan Sri Lanka maka kita akan mengetahui bahawa perkataan Djavaka/Jawaka/Shavaka adalah merujuk kepada perkara yang sama iaitu Alam Melayu atau merujuk secara khusus kepada penduduk dari Pulau Sumatera, Semenanjung, dan Pulau Jawa. Pendek kata ia merujuk kepada wilayah kekuasaan Kedatuan Srivijaya.

Apa yang menarik lagi adalah puak Sayabiga ini disebut dalam catatan Arab sebagai Sea Gypsy atau pelaut yang sangat handal dan penguasa kapal-kapal. Hal ini memang bertepatan dengan aktiviti maritim yang memang menjadi kepakaran masyarakat rumpun Melayu. Mereka memang terkenal sebagai ‘Orang Laut’ yang handal. Kehandalan mereka inilah yang menyebabkan mereka digaji oleh kerajaan Parsi Sasanid dan kerajaan Umayyah serta Abbasiyyah untuk menjadi warden, pengawal, polis dan tentera laut.

Micheal Jan de Goeje adalah orang pertama yang membincangkan berkenaan puak Sayabiga dengan panjang dalam bukunya “Memoire sur les migrations des Tziganes a Travers I’Asie”. Menurut beliau kewujudan puak Sayabiga di Parsi bukanlah bermula pada zaman Islam tetapi telah wujud sejak zaman sebelum Islam lagi. Mereka telah membina penempatan di pesisir pantai selatan di Teluk Parsi. Pada zaman pemerintahan Khalifah Abu Bakar As Siddiq r.a pula didapati puak Sayabiga telah pun mempunyai penempatan di daerah Al Bahrain. Hal ini membuktikan bahawa orang rumpun Melayu telah lama menjejakkan kaki ke tanah para Anbiya. Beliau turut menyatakan:

“… These peoples must have been planted there, or induced to settle there, as guards and frontier auxiliaries, by the Sasanid emperors.

Pada zaman awal Islam, puak Sayabiga bersama pasukan tentera berkuda kerajaan Sasanid yang dipanggil Asawira telah memeluk agama Islam. Menurut Martijin Theodore Houtsma, pada zaman khalifah Umar Al Khattab r.a, orang-orang Sayabiga telah berbaiah untuk berkhidmat dengan kerajaan Islam. Namun mereka memberi beberapa syarat antaranya ialah upah yang dibayar kepada mereka mestilah setinggi upah yang dibayar kepada pasukan tentera yang terbaik. Mereka juga diberi syarat hanya akan berperang dengan musuh-musuh yang bukan berbangsa Arab. Mereka kemudiannya telah bersemenda dengan suku Arab Bani Tamim dan Abu Musa al-Ashaari telah menempatkan mereka di Basra.

Kepahlawanan dan keberanian mereka terbukti apabila mereka sering ditugaskan untuk menjadi warden, polis atau pengawal kepada harta dan perbendaharaan kerajaan di Basrah. Malah mereka juga sering terlibat dengan banyak aktiviti peperangan dan ketenteraan di sekitar Iraq dan Iran sepanjang zaman awal Islam. Antaranya ialah dalam peperangan untuk menghapuskan saki baki orang-orang Majusi penyokong kerajaan Sasanid di Khurasan yang diketuai oleh panglima Abdullah Bin Amir. Pada zaman al-Hajjaj ibn Yusuf al-Thaqafi menjadi gabenor di Iraq, orang-orang Sayabiga telah berpihak kepada Abd al-Rahman ibn Muhammad ibn al-Ash’ath dan telah terlibat dalam peristiwa pemberontakan untuk menjatuhkan pemerintahan Al Hajjaj yang terkenal kejam.

Khalifah Muawwiyah juga pernah menghantar para pahlawan Sayabiga untuk pengawal sempadan di utara Syria dan Antioch. Pada zaman Khalifah al Mahdi, seramai 4000 orang tentera yang terdiri daripada orang-orang Sayabiga dan Asawira bersama dengan pasukan sukarela telah terlibat dalam satu kempen ketenteraan laut untuk menyerang sebuah Bandar di pantai barat India berdekatan Gujerat iaitu Narbada. Hal ini membuktikan bahawa memang kepakaran mereka dalam ilmu maritime dan ilmu perang di lautan lepas dipergunakan oleh kerajaan Islam pada zaman itu. Houtsma juga menyatakan:

“From all these sources which in perfect agreement, it is evident that the Sayabiga were naturally soldiers, disciplined, used to the sea, faithful servants which qualities rendered them most suitable to serve in army by land or sea, to act as guards and to act as soldiers, guards, police officers, gaolers and warders of the treasury.”

Terdapat juga sumber-sumber tertentu yang cuba mengaitkan orang-orang Sayabiga ini dengan satu puak yang terkenal di seluruh dunia sehingga kini, yakni puak Hashashiyyin. Tetapi bagi saya kaitannya adalah agak kabur dan masih lagi perlukan kajian lanjut, namun tidak mustahil jika mereka sememangnya mempunyai kaitan walaupun kita masih belum jumpa hujah yang konkrit.

Perkara yang lebih menarik bagi saya ialah terdapatnya catatan yang menyebut bahawa semasa Saidina Ali diserang dalam perang Siffin, orang-orang Kufah yang datang untuk membantu baginda adalah termasuk daripada puak Sayabiga. Sejak dari hari itu puak Sayabiga dikatakan telah menganut Mazhab Shiah. Dikatakan juga ketua pengawal yang pernah menjaga keselamatan Khalifah Ali ibn Abi Thalib Karamallahuwajhah bernama Ma’kal ibn Kifi Al-Zabaji, yang dinisbah keturunannya dari Zabag. Ada sedikit puzzle yang hendak saya kemuka disini. Saya pernah mendengar satu riwayat dari orang-orang tua dan para pengamal tarian kuda kepang bahawa tarian ini adalah berasal daripada pengalaman seorang Nusantarian yang melihat kuda tunggangan Saidina Ali naik berang dalam perang. Adakah peristiwa ini berdasarkan kisah yang sebenar? Wallah hu a’lam.

Paul Kenkai Manansala, seorang pengkaji sejarah dari Filipina menyatakan bahawa puak Sayabiga adalah orang-orang yang bertanggungjawab menyebarkan ajaran Tantrik ke dunia sebelah barat sebelum mereka memeluk Islam. Beliau juga berpendapat bahawa ilmu Yoga Tantra yang dipunyai oleh orang-orang Sayabiga inilah yang telah mempengaruhi kelahiran ilmu-ilmu mistik Sufi dan aliran Syiah Ismaili yang memang banyak bermula di sekitar Basra dan dan kemudian utara Syria dimana tempat-tempat ini mempunyai populasi orang-orang Sayabiga. Menurut beliau lagi ilmu tersebut telah digarap oleh Dharmakirti Suwarnadipa yakni salah seorang ilmuan Buddha terkenal Srivijaya sendiri. Menurut beliau terdapat nama-nama para ahli sufi awal yang menunjukkan berkemungkinan mereka berketurunan dari Alam Melayu seperti Salim Al-Barusi dan Abu Yazid al-Waqwaqi. Namun ini hanya pendapat berdasarkan kajian beliau. Masih banyak lagi kekaburan yang perlu dijernihkan.

Jadi kesimpulannya adakah mustahil untuk dikatakan bahawa orang rumpun Melayu pernah menetap di bumi Babilon dan berkhidmat dengan kerajaan Khalifah? Sebenarnya tidak mustahil, kerana sejak turun temurun Parsi adalah salah satu rakan dagangan Alam Melayu yang sangat akrab. Kajian daripada Prof Asyaari Muhammad seorang ahli arkeologi UKM menunjukkan bahawa sememangnya hubungan diantara kerajaan Parsi telah berlaku dengan Alam Melayu sejak zaman kuno sebelum Islam lagi.

Beliau telah membuat perbandingan diantara tembikar berglaze biru yang dijumpai di beberapa tapak di negara ini dengan yang terdapat di Parsi zaman kuno dan hasilnya ternyata sama. Ini mungkin dapat menjelaskan mengapa terdapat banyak kata pinjaman dari bahasa Parsi dalam BM, antaranya ialah bandar, Shah, dewan, domba, kelasi, kenduri, medan, piala, nobat, pasar, nakhoda, saudagar, pahlawan, jam, serunai, kurma, kismis, Shahbandar dan gandum. Mungkin sewaktu 300 tentera Sparta sedang bertempur dengan tentera kerajaan Parsi, telah wujud hubungan diantara rumpun Melayu dan Parsi.

Jadi hubungan Parsi dan Arab dengan Rumpun Melayu telah lama berlaku dan tidak mustahil terdapatnya penempatan awal Melayu Srivijaya di teluk Parsi yang kemudiannya mewujudkan Bani Sayabiga. Perkara ini bukanlah sesuatu yang menghairankan bagi rumpun bangsa Melayu kerana bangsa kita ini bukan sahaja telah menjelajah sehingga ke Teluk Parsi tetapi juga Afrika dan pernah membuka koloni di Madagaskar yang beribu-ribu batu lebih jauh daripada Teluk Parsi. Adalah langsung tidak mustahil, kepakaran orang-orang Srivijaya didalam mengemudi jalan laut telah membawa mereka ke Tanah Para Anbiya’ melalui jalan laut timur. Sebagai penutup saya memetik kata-kata Gabriel Ferrand:

The early Islamic Sayabidja would thus be in origin Indonesians who had immigrated to western India and who then, in the late Sasanid period, found their way to the Persian Gulf shores in company with the Zutt. The famed seafaring expertise of the Malay-Indonesian peoples would have ensured their usefulness to the Middle Eastern powers in such matters as the policing of the Gulf and the protection of its trade against piracy.

Sekian Wallah hu a’lam.

~ASJ~

Sumber:

• C. E. Bosworth, E. Van Donzel, W. P. Heinrichs, G. Lecomte, The Encyclopaedia Of Islam, New Edition, The International Union Of Academies, Leiden Brill. 1997.

• Paul Wheatley, The Places Where Men Pray Together: Cities in Islamic Lands, Seventh Through The Tenth Centuries, University of Chicago Press. 2001.

• Mulla Sadra Shirazi, Divine Manifestations: Concerning the Secrets of the Perfecting Sciences, Icas Press.2010.

• Paul Kekai Manansala, Quests of the Dragon and Bird Clan. 2006.

• Donald Kenrick, Gypsies: From the Ganges to the Thames.2004.

• The Journal of the Anthropological Institute of Great Britain and Ireland, Volume 64.

• Susur Galor Blogspot.

~ASJ~


WWE Mula Memasuki Saudi Arabia

Kejatuhan harga bahan api global telah memberikan tamparan yang hebat kepada negara-negara pengeluar minyak. Kejutan yang bermula sejak Jun 2014 menunjukkan bagaimana ekonomi global bergantung kepada harga yang mengelembung.

Pembangunan pesat China memerlukan bahan api yang banyak untuk menggerakkan industri, sekaligus melonjakkan permintaan.

Politik Iraq dan Libya misalnya tidak stabil, sekaligus menurunkan bekalan. Apabila kedua-dua ini ibaratkan selesai, harga minyak kembali ke pasaran biasa.

Dan impaknya dirasai Arab Saudi. Minyak mewakili lebih daripada 30% daripada KDNK Arab Saudi. Sejak 1970-an lagi Arab Saudi cuba mengurangkan kebergantungan ekonomi kepada industri minyak.

Tetapi Raja Fahd dalam pemerintahan 23 tahunnya tidak berjaya melaksanakannya, apatah lagi pewarisnya Abdullah.

Jadi Salman as-Saud mewarisi takhta bagi dunia yang sudah tidak lagi bergantung kepada minyak.

Dalam tempoh 20 tahun pula dipercayai pemain-pemain industri dunia seperti Amerika Syarikat, China dan Eropah akan mengharamkan pula penjualan petrol dan diesel.

Bebanannya akan menjerut pengeluar-pengeluar minyak lagi.

Maka kerajaan Saudi mengimarahkan Visi Saudi 2030 yang boleh dibandingkan dengan Visi Negara Qatar 2030 dan Visi Kuwait 2035. Matlamat Saudi adalah untuk menukarkan status negara sebagai:

Arab Saudi ialah sebuah negara yang selalu dikunjungi rakyat marhaen sedunia. Penguasaan negara terhadap Mekah dan Madinah telah memangkinkan perolehan besar daripada Haji dan Umrah.

Tetapi Visi Saudi 2030 sejak pelancarannya pada tahun 2016 tidak ingin mengharapkan kedua-dua pemangkinan ini sahaja. Mereka ingin memupuk kebudayaan melalui hiburan dan sukan.

Kerana visi inilah wanita akhirnya dibenarkan memandu (Coker, 2019), sekaligus mengh4puskan pendekatan ketinggalan zaman yang sebenarnya menjerut poket rakyat kerana wanita selama ini terpaksa mengupah pemandu.

Keterbukaan ini mendapat perhatian daripada satu gergasi hiburan dari Amerika Syarikat.

Dari Stamford Ke Saudi

Dua bendera berkibar di bumbung rata sebuah bangunan berkaca tujuh tingkat. Jalur merah dan putih menandakan bendera besar Amerika Syarikat yang ditinggikan.

Bersebelahannya ialah bendera hitam yang mempunyai dua huruf W putih bertembung di atas garisan merah.

Menara Titan ini terletak di Gleenbrook, Stamford, yang mana di dalamnya sepasukan pemikir melihat keterbukaan Saudi sebagai peluang keemasan.

Kedatangan World Wrestling Entertainment (WWE) di Arab Saudi bermula sejak Disember 2013. Sebuah syarikat terutamanya WWE tidak sama sekali akan menerjah masuk dalam mana-mana negara begitu saja.

Mereka memerlukan percubaan dulu. Dan percubaan ini dinamakan house show atau live event yang takkan diudarakan untuk tatapan dunia.

Tujuannya adalah untuk menarik minat masyarakat setempat. Disebabkan itulah WWE tidak pernah tayang di stadium kosong (kecuali Wrestlemania 36 yang dianjurkan tanpa penonton kerana koronavirus).

House show dianjurkan berkali-kali dalam tempoh empat tahun di Riyadh dan Jeddah.

Dan pada 5 Mac 2018, WWE bersetuju dengan Perbadanan Sukan Saudi untuk menganjurkan Greatest Royal Rumble di Stadium Antarabangsa Raja Abdullah (Lake, 2018).

Inilah pengudaraan pertama berdasarkan kontrak 10 tahun bersama Arab Saudi.

Bermakna pada tahun 2018 WWE menganjurkan dua Royal Rumble di Pusat Wells Fargo yang dimenangi Shinsuke Nakamura.

Laluan khas untuk mencabar AJ Styles di WrestleMania 34 tidak dimanfaatkan kerana Nakamura tewas selepas bergusti selama 20 minit.

Sebulan kemudian WWE menganjurkan Greatest Royal Rumble di Jeddah yang dihadiri 60,000 orang.

Pertembungan 50 orang menyaksikan kemenangan Braun Strowman yang membuang Big Cass. Tetapi Strowman ibaratkan diberi piala dan tali pinggang “kosong” yang dilupakan begitu saja.

Tiada laluan khas untuk mencabar WWE Champion pun kerana Greatest Royal Rumble tidak memberikan sebarang kesan pun apabila WWE kembali ke Amerika Syarikat (Coulson, 2018).

RUJUKAN:

Coker, M. (2018, June 24). Saudi women can now drive. Overcoming beliefs on gender will be harder. The New York Times. Retrieved from https://www.nytimes.com/2018/06/24/world/middleeast/saudi-women-drivers.html

Coulson, J. (2018, April 27). WWE Reveals Greatest Royal Rumble Championship Belt [Photo]. The Sportster. Retrieved from https://www.thesportster.com/news/wwe-reveals-greatest-royal-rumble-championship-belt/?view=list

Lake, J. (2018, March 7). WWE: Saudi Arabia to host 50-man Royal Rumble. Sky Sports. Retrieved from https://www.skysports.com/more-sports/wwe/news/14203/11279526/wwe-saudi-arabia-to-host-50-man-royal-rumble


Tentera Sumpitan Beracun Dari Negeri Tamra

When the eleventh year of the reign of this King (Parakramabahu II) had arrived, a king of the Javaka known by the name of Chandrabhanu landed with a terrible Javaka army under the treacherous pretext that they were followers of the Buddha. All these wicked Javaka soldiers who invaded every landing-place and who with their poisoned arrows, like to terrible snakes, without ceasing harassed the people whomever they caught sight of, laid waste, raging their fury, all Lanka.

(Culawamsa LXXXIII, 36-51)

‘Javaka’ di sini merujuk kepada penduduk negeri Tambralinga, sebuah negarakota Melayu purba di Segenting Kra. Rajanya yang paling terkenal ialah Chandrabhanu Sri Dharmaraja. Tentera Chandrabhanu terdiri daripada Orang Laut yang mahir menggunakan senjata berbahaya mereka – sumpitan beracun, selain senjata-senjata lain. Orang Laut ini juga ‘core army’ dalam pasukan Kedatuan Srivijaya, Kesultanan Melaka dan Kesultanan Johor sebelum digantikan oleh orang Bugis dan sebagainya.

Di masa itu, sumpitan beracun ini ibarat senjata kimia yang dilancarkan dari jauh, dan agak unik bagi pasukan Melayu dari negeri Tambralinga ini. Mungkin jika dalam permainan strategi, ia menjadi ‘special unit’ dalam satu-satu negara.

Serangan sebuah negeri Melayu purba ini terhadap Sri Lanka amatlah terkenal sehinggga dicatatkan dalam kitab riwayat bangsa Sinhala. Riwayat ini yang mana jika jatuh ke tangan pihak tertentu di Malaysia akan cepat dimitosdongengkan. Syukurlah ia di Sri Lanka dan darinya kita dapat membuat rujuksilang tentang apa yang berlaku pada masa dahulu dalam sejarah nenek moyang kita.

Rupa-rupanya mereka tidaklah duduk diam di kampung merenung pokok kelapa sahaja atau kata sesetengah orang duduk atas pokok saja tetapi sebenarnya pada masa dahulu di zaman moyang atas moyang atas moyang atas moyang entah ke betapa entah, mereka telahpun siap meredah Lautan Hindi dan cuba membuat koloni di Sri Lanka.


Kim Yo-Jong: Bakal Pemimpin Korea Utara Yang Baru?

Tatkala dunia sibuk bergelut dengan penularan wabak Covid-19, Korea Utara pula berdepan satu masalah tersendiri yang dipanggil isu kesihatan pemimpin mereka, Kim Jong-un. Khabar angin ini bermula apabila Jong-un kali terakhir muncul di khalayak pada 11 April untuk menghadiri mesyuarat politburo parti. Sejak itu, beliau tidak dapat dikesan termasuk tidak hadir untuk sambutan ulangtahun datuknya, Kim Il-sung yang disambut pada 15 April tahun ini.

Khabar angin sebegini nyata merisaukan ramai pihak dari Amerika Syarikat hinggalah pakar-pakar keselamatan. Tetapi bagi Korea Selatan, mereka tahu jika mereka tidak berurusan dengan Jong-un sekalipun (sekiranya beliau meninggal dunia), mereka perlu berurusan dengan seorang lagi anggota Dinasti Kim dan bakal pemimpin utama mereka, Kim Yo-jong pada masa hadapan.

Ramai mungkin mengenalinya sebagai adik perempuan Jong-un atau wanita yang memegang bekas abu rokok abangnya semasa rehat sebelum persidangan nuklear AS-Korea Utara 2019 di Hanoi, Vietnam. Tetapi tidak ramai tahu Yo-jong merupakan perancang di sebalik jentera propaganda Korea Utara dan bertanggungjawab membentuk imej awam Jong-un sama ada di Pyongyang atau di luar negara.

Hubungan dua saudara ini amat rapat apatah lagi selepas dihantar oleh bapa mereka, Kim Jong-il ke Switzerland pada tahun 1990-an hingga 2000 bagi mengelak mereka dipengaruhi pengaruh datuk mereka, Il-sung. Kerapatan ikatan mereka ini menjelaskan bagaimana Yo-jong mampu meraih kepercayaan abangnya 100% dan mengukuhkan lagi pengaruhnya dalam dunia politik negara itu.

Jika tidak, mengapa Jong-un memilih menghantar Yo-jong untuk hadir ke Sukan Olimpik Musim Sejuk 2018 di Pyeongchang, Korea Selatan sebagai wakil dirinya. Kedua, beliau boleh mengeluarkan satu surat mengkritik Presiden Moon Jae-in di bawah namanya sendiri selepas Seoul membantah aktiviti latihan tembakan yang dibuat Pyongyang pada Mac tahun ini.

Akhir sekali, Yo-jong secara terbuka memuji Presiden Donald Trump kerana berusaha menjaga hubungan baik kedua-dua negara dan tawaran bantuan menangani penularan Covid-19. Dua tindakan yang dibuat beliau ini sudah pasti mendapat izin daripada Jong-un dan petanda bahawa adiknya itu sedang diatur menjadi penggantinya yang seterusnya.

Tetapi Yo-jong juga pernah berada dalam bahaya gara-gara kegagalan persidangan nuklear Hanoi. Disebabkan kegagalan persidangan berkenaan, beliau dikatakan disingkirkan daripada jawatankuasa politburo parti dan diarah tidak memunculkan diri selama setahun. Hanya baru-baru ini, Yo-jong dilantik semula ke jawatankuasa berkenaan.

Dan pada tahun 2017, pentadbiran AS meletakkannya dalam senarai pegawai-pegawai tinggi Korea Utara yang disyaki terlibat atau mengetahui perlanggaran hak asasi manusia yang berlaku di negara itu. Tetapi bagi ramai pakar, walaupun tidak terlibat dengan sesetengah tindakan kejam Jong-un, sudah pasti Yo-jong mengetahui semua taktik permainan abangnya itu.

Pakar Korea Utara dari International College of Management di Sydney, Leonid Petrov menyifatkan Yo-jong sebagai figura politik yang dipercayai Jong-un yang membantunya mengekalkan imej positif Korea Utara bukan saja di tanah air tetapi juga di luar negara.

Yo-jong mula dilihat oleh orang luar buat kali pertama pada tahun 2010 selepas menghadiri satu persidangan parti. Sejak itu, beliau kerap dilihat menjadi sebahagian daripada rombongan pegawai yang mengiringi Jong-il dan meratapi pemergian bapanya pada tahun 2011.

Graduan sains komputer dari Universiti Kim Il-sung pada 2007 juga dikatakan bertanggungjawab membantu Jong-un sebagai pengganti bapa mereka selepas Jong-il mengalami strok sebanyak dua kali pada tahun 2008. Justeru, tidak hairanlah mengapa Leif-Eric Easley, seorang pakar kajian antarabangsa dari Universiti Ewha menggelarnya orang yang bertanggungjawab memodenkan pentadbiran negara itu.

Ini kerana menurut beliau, Yo-jong bertanggungjawab memodenkan jenama rejim Kim dan mengukuhkan lagi jentera propaganda Korea Utara. Dan Petrov tidak terkejut sekiranya pengaruhnya semakin bertambah dari semasa ke semasa sebagai persediaan Pyongyang mengharungi dunia pasca-Covid-19.

Di sebalik skeptisme sesetengah pihak keupayaannya sebagai pengganti Jong-un berikutan struktur pentadbiran yang bersifat patriarki, tidak ramai pakar sedar kuasa sebenar pemerintahan terletak di tangan ahli keluarga Kim. Dan menurut Lee Sung-yoon dari Tufts University, Masachusetts, Yo-jong mampu kekal bertakhta dengan mengaplikasikan gabungan taktik keganasan dan diplomasi yang diamalkan ahli keluarganya.

Tambah Sung-yoon, “Jeneral-jeneral yang berpengaruh mempunyai sebab kukuh untuk melindungi kepentingan mereka dan mereka faham kuasa sebenar mengalir melalui keluarga Kim. Beliau mampu menunjukkan kuasanya dengan menggunakan campuran keganasan dan diplomasi. Beliau tahu cara permainan untuk kekal berkuasa.”

RUJUKAN:

McCurry, Justin. (2020). Kim Yo-jong: the sister of Kim Jong-un, fast ‘becoming his alter ego’. The Guardian. https://www.theguardian.com/world/2020/apr/20/kim-yo-jong-the-sister-of-kim-jong-un-fast-becoming-his-alter-ego

The Star. (2020). Will a woman run North Korea? Kim Yo-jong outshines male rivals. https://www.thestar.com.my/news/regional/2020/04/26/will-a-woman-run-north-korea-kim-yo-jong-outshines-male-rivals


Saintis Dapati Lelaki 70, 000 Tahun Yang Lalu Ini Penghidap Barah Muka

Belanda adalah sebuah negara kecil yang dihimpit antara Jerman dan Laut Utara. Jadi peluang untuk menemui sebarang fosil memang tipis sangatlah. Lama bangsa ini tunggu. Cari punya cari… begitu bersemangat mereka menyelongkar bumi untuk mencari isi manusia prasejarah.

Berkat kesabaran dan kegigihan akhirnya membuahkan hasil, apabila pihak Belanda menemui fosil manusia prasejarah di kawasan perairan negara.

Proses pendaftaran sebuah fosil sebenarnya mudah. Mereka perlu menjalankan beberapa analisis untuk mengenal pasti jantina, jenis dan julat usia. Setelah meneliti, mereka mengesahkan fosil ini adalah rangka seorang lelaki berjenis Neanderthal.

Lalu mereka memberi nama Krijn untuk memudahkan rujukan. Kemudian mereka dikejutkan dengan satu berita tergempar: Krijn hidup sekitar 100,000 hingga 40,000 tahun lalu. Ini membuatkan Krijn fosil paling tua ditemui dalam laut.

Penemuan ini menimbulkan satu tanda tanya besar. Bagaimana Krijn turun laut? Ada dua kebarangkalian di sini: kenaikan aras laut yang membanjiri kawasan pengebµmiαη

Krijn… ataupun Krijn pandai menyeberangi laut dengan bot.

Terdapat bukti kukuh menyatakan bahawa manusia Neanderthal sudah pandai menyeberangi Laut Mediterranean sejak 200,000 tahun dahulu lagi (Moyler, 2019).

Dua kebarangkalian. Tidak pelik jika Krijn cuba merentasi Laut Utara, barangkali dipµkµl ombak dan menemui αjαl di dasar pesisiran.

Cuma saintis lebih berpendapat bahawa beliau hidup di kawasan Doggerland yang dulu berada di antara United Kingdom dan Eropah.

Ada sebab kenapa mereka berpihak pada kebarangkalian ini. Hasil dapatan mereka adalah, Krijn suka makan daging (Geggel, 2021). Sepanjang hayatnya, memang daging menjadi makanan ruji…. tanpa sebarang bukti makanan laut. Mana mungkin orang laut tidak makan ikan langsung, bukan?

Tambah Doggerland pula adalah tempat yang penuh dengan haiwan (dan binatang buas). Krijn perlu sentiasa berwaspada supaya tidak menjadi mαngsα gajah mammoth atau singa.

Setelah berpuas hati dengan dapatan sedia ada, mereka terus membina semula wajah Krijn. Setelah sekian lama tenggelam dalam laluan masa, akhirnya wajah Krijn muncul semula. Tetapi ada sesuatu yang tidak kena dengan wajahnya. Di sebelah kanan, ada ketumbuhan berkelompok yang pelik.

Rupa-rupanya, Krijn mempunyai sista kulit (dermal cyst) yang bersifat benigna (benign). Ketumbuhan ini tidak merebak ke tempat lain… tetapi ketumbuhan tetap ketumbuhan. Krijn dipercayai sentiasa mengalami pening, loya, kekejangan, sawan dan masalah penglihatan.

Simtom ini hanya diagnosis profesional sahaja. Selalunya sista begini memang itulah pengalamannya. Tetapi ada saja situasi yang mana Krijn tidak rasa apa-apa pun, sekadar kulit yang berbonjol sahaja.

Penemuan Krijn membuka mata orang ramai tentang kepentingan menjaga dasar laut terutamanya di kawasan pesisiran. Krijn ditemui sebenarnya secara kebetulan sahaja. Sekumpulan pakar paleontologi mengeluarkan gumpalan daripada dasar Laut Utara. Kemudian mereka menapis keluar barangan yang terkandung dalam gumpalan tanah liat itu.

Tidak sangka – dalam gumpalan inilah ada rangka seorang manusia prasejarah paling tua (ditemui dalam dasar laut) dan rangka seorang manusia yang mempunyai ketumbuhan pada muka. Memang penantian Belanda berakhir dengan penuh bergaya.

RUJUKAN:

Geggel, L. (2021, September 14). Lumpy (ditapiskan) shown on facial reconstruction of Neanderthal who lived on ‘(ditapiskan) land’. Live science.

Moyler, H. (2019, Oktober 21). Humans Crossed the Mediterranean Sea Tens of Thousands of Years Earlier Than Previously Thought, Says Study. Newsweek.


Dihina Oleh Seluruh Negara Kerana Terselamat Dari Titanic

Masyarakat Jepun memang terkenal dengan semangat “Samurai” nya. Salah satunya, apabila mereka gagal di dalam tugasan atau membuat sesuatu yang menjatuhkan air mukanya, kebiasannya orang itu akan mengambil nyawanya dengan cara harakiri.

Masabumi Hosono merupakan satu-satunya penumpang Jepun yang menaiki kapal Titanic. Masabumi dilahirkan pada 15 Oktober 1870 di sebuah kampung di wilayah Hokura. Setelah menamatkan pengajian Bahasa Russia di Pusat Pengajian Bahasa di Tokyo, Masabumi bekerja sebagai pengurus bahagian akaun di Jabatan Keretapi Kerajaan Imperial Jepun.

Pada 1910, Masabumi telah dihantar ke Russia oleh kerajaan Jepun untuk mengkaji sistem keretapi di sana selama dua tahun. Kemudian, beliau pergi ke London dan Southampton untuk pulang ke Jepun. Masabumi telah membeli tiket Titanic kelas kedua untuk ke Amerika Syarikat sebelum menuju ke Jepun.

Pada malam kejadian, ketika Masabumi sedang nyenyak tidur di kabinnya, tiba-tiba beliau dikejut oleh pelayan dan menyuruhnya untuk memakai jaket keselamatan. Sebagai penumpang kelas kedua, Masabumi mempunyai akses untuk naik ke boat deck. Namun, seorang pengawal yang bertugas menahan beliau ketika beliau cuba naik ke sana kerana pengawal tersebut menyangka Masabumi merupakan penumpang kelas ketiga.

Walaubagaimanapun, Masabumi berjaya melepasi halangan tersebut setelah berlaku satu kekecohan. Setibanya beliau tiba di boat deck, beliau terus menaiki bot keselamatan #10 setelah terdengar jeritan seorang pegawai untuk menaiki bot tersebut.

Setelah berjaya menaiki RMS Carpathia, Masabumi berehat dan tidur di bilik merokok kapal tersebut. Sepanjang perjalanan ke New York, beliau sering diganggu oleh anak-anak kapal RMS Carpathia. Setelah tiba di New York, Masabumi tidak menjadi tumpuan media seperti yang lain.

Atas pertolongan rakannya, Masabumi berjaya pulang ke Jepun dan menjadi tajuk utama di negara tersebut “Penumpang Jepun Bertuah”. Namun, pengiktirafan yang diterima oleh Masabumi tidak lama, selepas mendapat kenyataan dari Archibald Gracie, seorang penumpang Titanic yang terselamat yang mengatakan bahawa Masabumi merupakan seorang pengecut, Masabumi terus dicemuh seteruk-teruknya.

Rakyat di Jepun menghinanya saban hari. Malah, Masabumi juga telah dipecat dari tempat kerjanya kerana memilih untuk menyelamatkan diri berbanding M 4 T I di atas kapal. Masabumi juga turut ditohmah oleh media Amerika dan Jepun sebagai Penumpang Jepun Bertuah Yang Mengabaikan Peraturan Kanak-Kanak Dan Wanita.

Masabumi juga turut dijadikan sebagai contoh orang yang tidak bermoral yang sanggup tidak m4t1 di dalam beberapa buah buku teks di sekolah-sekolah di Jepun. Masyarakat Jepun pada ketika itu juga turut mengajar aak-anak mereka supaya jangan mencontohi Masabumi yang “mementingkan diri” berabanding m4t1.

Maruah Masabumi tercalar walaupun selepas kembalinya beliau ke negeri cacing pada 1939. Pada 1950an, media Jepun turut mengaitkan dengan perbuatan Masabumi ketika terjadinya kem4l4ngan kapal Jepun  yang menyebabkan kem4t1an yang banyak.

Setelah filem Titanic menjadi hit di seluruh dunia , cucu Masabumi, Haroumi Hasono terjumpa diari peribadi datuknya. Haroumi kemudian membuat kenyataan bahawa datuknya menulis bahawa beliau tidak pernah berniat untuk memalukan negara. Haroumi kemudian memohon kepada seluruh rakyat Jepun untuk memaafkan tindakan datuknya. Permohonan maaf itu ternyata mengembalikan maruah keluarga Hasono terutama Masabumi setelah sekian lama.

RUJUKAN:

Arcand, Rob (10 October 2018). “The Guide to Getting into Haruomi Hosono, Japan’s Vibrant Pop Shape-Shifter”. noisey.vice.com. Retrieved 6 December 2020.

Higgins, Andrew (13 December 1997). “A testament to the will to live”. The Guardian.


Machu Picchu: Salah Satu Daripada 7 Keajaiban Dunia

Selepas Sepanyol tiba di benua Amerika pada abad ke-15 dan 16, bukan sedikit kerajaan mahupun puak pribumi benua berkenaan dihapuskan dan barang berharga mereka dirampas. Antara kerajaan yang menerima penangan Sepanyol ialah kerajaan Inca dengan pemerintahnya yang terkenal, Maharaja Pachacuti bersemayam di Machu Picchu. Tetapi satu kajian baru-baru ini mendedahkan Machu Picchu sebenarnya jauh lebih tua daripada apa yang disangka pengkaji arkeologi.

Sebelum ini, ramai pengkaji percaya Machu Picchu dibina sekitar 1440 hingga 1458 Masihi. Mereka percaya berdasarkan catatan Conquistador (penakluk-penakluk yang datang dari Sepanyol) yang tiba di situ, ia dibina tidak lama selepas baginda menaiki takhta pada 1438. Menariknya, citadel ini tidak diwariskan kepada penggantinya Topa Inca Yupanqui dan terus dihuni selama 80 tahun.

Setelah itu, ramai percaya ia kemudiannya ditinggalkan susulan kejatuhan banyak wilayah Inca di tangan pihak Sepanyol. Dan tidak mustahil ramai penghuninya jatuh sakit dan mati selepas dijangkiti cacar yang dibawa oleh pengembara yang pernah berhubungan dengan Conquistador.

Semasa ia dikelaskan sebagai estet diraja, terdapat 750 orang pekerja yang berperanan sebagai staf sokongan. Kadang-kadang ia turut dihuni sementara oleh artisan dan golongan pendeta bagi memenuhi permintaan pemerintah Inca. Apabila cuaca buruk melanda, bilangan staf berkurangan kepada 100 orang dengan peranan mereka ialah menyelenggara keseluruhan Machu Picchu.

Tetapi analisis pada 26 buah rangka tulang yang ditemui di tiga buah kawasan perkuburan semasa ekskavasi tahun 1912 mendapati mereka sudah menghuni Machu Picchu antara 1420 hingga 1530. Ini sekaligus menunjukkan mereka sekurang-kurangnya telah berada di situ 20 tahun lebih awal berbanding Pachacuti. Ini juga memaksa saintis untuk menyemak semula tempoh yang digunakan berdasarkan rekod-rekod Conquistador sebelum ini.

Machu Picchu terletak di kawasan garis sesar antara kawasan Pergunungan Andes dan Lembangan Amazon pada ketinggian 2,400 meter di atas paras laut. Ia terdiri daripada 200 buah struktur termasuk bangunan untuk upacara keagamaan, kawasan diraja untuk golongan bangsawan, kawasan kediaman pekerja dan teres-teres tanah untuk tujuan pertanian.

Ia sengaja dibina di atas garis sesar bagi membolehkan ia mempunyai sistem pengairan yang lebih baik dan tenaga buruh mempunyai akses kepada batu-batu pecah. Bagi mengelak ia roboh, batu-batu yang dilombong dari kuari berhampiran dibentuk dan disusun dengan sempurna sekaligus menstabilkan Machu Picchu.

Disebabkan kedudukannya yang terletak di kawasan tanah tinggi, orang Inca sedar antara ancaman kepada monumen ini ialah tanah runtuh dan hakisan tanah. Bagi mengelakkan isu ini berlaku, mereka membina teres yang dilapisi dengan kepingan batu, pasir, tanah dan tanah atas. Binaan ini dibuat dengan tujuan menyerap air dan menghalang air dari terus mengalir ke bawah. Lapisan sama turut digunakan untuk melindungi kawasan pusat bandar daripada ancaman banjir.

Disebabkan sesetengah batu yang besar, ada berpendapat orang Inca menggunakan roda untuk memindahkan batu ke kawasan pembinaan Machu Picchu. Bagaimanapun, ia dianggap tidak praktikal kerana mereka tidak mempunyai haiwan yang mempunyai kudrat yang kuat seperti kuda atau lembu, permukaan bumi yang curam dan lambakan tumbuhan hutan.

Ramai pengkaji arkeologi percaya batu-batu diangkut ke Machu Picchu dengan cara menggunakan ratusan buruh untuk menolak batu ke kawasan pembinaan. Beberapa batu berbentuk bonjol digunakan sebagai tuas sebagai cara meletakkan batu-batu pada kedudukan yang diperlukan.

Ramai pengkaji percaya Machu Picchu merupakan citadel di mana Pachacuti merancang usaha mengukuhkan kedudukan Empayar Inca. Semasa era pemerintahan baginda, bukan sedikit kawasan menjadi jajahan takluk kerajaan itu sehingga ke pantai barat Amerika Selatan. Ia terus kekal sehinggalah Sepanyol muncul pada 1532.

Selepas kerajaan Inca tumbang di tangan Sepanyol pada abad ke-16, Machu Picchu tersembunyi daripada dunia luar selama beberapa abad. Dalam tempoh tersebut, ia menjadi terbiar dan mula dilitupi dengan pelbagai tumbuhan hutan. Dunia moden hanya mengetahui perihal kota ini apabila ahli arkeologi Hiram Bingham menemui semula kota itu pada tahun 1911 dan mengetuai ekspedisi ekskavasi sekitar monumen berkenaan.

Disebabkan pendedahan kajian ini, para saintis merasakan cara terbaik mengukur semula semua artifak yang berkaitan dengan Inca. Justeru, cara terbaik untuk mengukur tempoh masa artifak atau rangka yang dijumpai ialah menerusi pentarikhan karbon. Ini kerana kaedah tersebut jauh lebih baik dalam menentukan dan memahami kronologi orang Inca berbanding rekod sejarah Conquistador yang penuh dengan kontradiksi.

RUJUKAN:

Hale, Tom. (2021). Machu Picchu Even Older Than Previously Thought, New Dating Methods Show. IFLScience.


The Last Kingdom – Fiksyen Sejarah Paling Best Di Netflix

Siri ini pasal Viking atau lebih tepat lagi mereka yang menentang Viking pada abad ke-9 dan ke-10 masihi.

Pada zaman ini, England masih belum lagi terbentuk sebagai sebuah negara tetapi terdiri daripada kira-kira tujuh kerajaan kecil yang dihuni oleh bangsa Anglo-Saxon.

Pada penghujung abad ke-9, orang Viking (Danes) tiba di kepulauan tersebut dan mula menakhluk beberapa kawasan di sana.

Oleh kerana kita tahu bangsa Viking ini bangsa yang kuat dan pandai berp3rang, maka sedikit demi sedikit kepulauan Englad mula dikuasai oleh mereka sehinggalah tinggal Kerajaan Wessex sebagai penentang utama kepada penguasaan total bangsa Dane.

Kerajaan Wessex yang dipimpin oleh raja tersohor pada zamannya iaitu Æthelred (Alfred). Alfred ini adalah seorang raja yang hebat untuk masanya sehinggakan dia digelar The Great beberapa ratus tahun selepas kemangkatannya.

Alfred membawa banyak perubahan dari segi sosial, undang-undang dan ketenteraan kepada kerajaannya dan pernah dilantik sebagai raja kepada semua orang Anglo-Saxon ketika berp3rang dengan orang Viking.

Tetapi watak utama siri ini bukanlah Alfred tetapi Uhtred of Bebbanburg.

Uthred, seorang anak lelaki kepada seorang bangsawan Anglo-Saxon telah ditangkap oleh orang Viking ketika dia masih budak-budak. Bapanya telah dibunuh manakala harta dan tanah milik bapanya telah dirampas oleh bapa saudara Uthred.

Walau bagaimanapun Uthred tidaklah dijadikan tawanan tetapi diambil sebagai anak angkat oleh seorang Viking. Jadi Uthred membesar dengan persekitaran budaya dan tradisi orang Viking walaupun dia sendiri ialah Anglo-Saxon.

Lama kelamaan Uthred semakin melupakan asal-usulnya dan menganggap dirinya sebagai berbangsa Dane.

Tetapi apabila bapa angkatnya dibunuh (oleh seteru berbangsa Viking) dan Uthred pula dituduh sebagai orang yang bertanggungjawap, dia terpaksa berkhidmat dengan Kerajaan Wessex pimpinan Alfred untuk membersihkan namanya dan membalas dendam.

Dia kembali menjadi Anglo-Saxon tetapi masih bersemangat Viking.

Namun sikap barbarik yang diwarisi dari kehidupan awalnya sebagai orang Viking menyebabkan dia banyak berkonflik dengan Alfred.

Alfred sebagai seorang Kristian yang warak tidak dapat menerima ketahyulan kepercayaan pagan yang dianuti oleh Uthred. Manakala Uthred pula rimas dengan kelurusan dan ketegasan agama Kristian yang dijaja oleh Alfred kepadanya.

Walaubagaimanapun pengetahuan Uthred tentang kepercayaan dan taktik p3rang Viking banyak memberi manfaat kepada Alfred dalam menempuhi pep3rangan dengan Viking.

Uthred menjadi orang yang paling dipercayai dan juga dibenci oleh Alfred. Konflik dan kepercayaan yang turun naik antara mereka berdua menjadi satu elemen yang menarik dalam siri ini.

Perbezaan kepercayaan dan budaya tidak dapat mengatasi kesetiaan Uthred kepada Alfred dan juga rakan-rakannya yang lain. Dalam pengembaraan dan pertempuran yang Uthred tempuhi, dia ditemani oleh anak-anak buahnya yang terdiri daripada pelbagai latar belakang.

Hild ialah seorang rahib Kristian yang juga merupakan seorang pahlawan. Ada Leofric yang merupakan seorang pahlawan Anglo-Saxon yang asyik menggelar Uthred seorang “Arseling”. Finan pula seorang Irish yang setia dengan Uthred. Sahabat-sahabatnya pula terdiri daripada seorang paderi bernama Beocca dan pengawal Alfred sendiri iaitu Steapa.

Selain itu siri ini juga ada banyak adegan pertempuran bersejarah yang hampir-hampir tepat dari segi butiran sejarah.

Pada musim pertama kita sudah boleh lihat taktik Shield Wall yang digunakan oleh bala tentera pada zaman ini. Untuk menggunakan taktik ini, tentera-tentera akan berdiri rapat sehingga bertemu bahu. Pada masa yang sama, perisai juga dirapatkan sehingga bertindih di sisi. Dengan ini, setiap anggota tentera akan mendapat perlindungan dari perisainya dan rakannya. Untuk melakukan serangan, anggota tentera akan merodok lembing dan pedang melalui ruang antara perisai.

Pada musim ketiga, siri ini diambil alih oleh Netflix dan bajet pertempuran dan elemen gore dan keganasan meningkat beberapa kali ganda. Jadi semakin best dan real lah adegan tempur antara Uthred dan musuh-musuhnya.

The Last Kingdom ini adalah berdasarkan siri novel The Last Kingdom karya penulis fiksyen favourite saya iaitu Bernard Cornwell. Siri buku lain beliau tentang pengembaraan Richard Sharpe juga pernah diterbitkan sebagai beberapa minisiri di United Kingdom.


CGPA Bukan Di Atas Kertas

“Buat apa nak join program-program ni.. Buang masa jer.. Kita ni student ok? Bukan kerja kita nak berprogram ni. Kita duduk dalam rumah, baca buku cukuplah!” kata seorang sahabat.

Assignment, Test, Kuiz, Presentation, Tutorial dan Kuliah.

Perkara biasa untuk seorang pelajar universiti. Kerja hakikinya adalah belajar, skor dalam peperiksaan dan membawa pulang segulung ijazah ke rumah. Bagi seorang pelajar, menerima segulung ijazah pada hari konvokesyen adalah kemuncak kejayaan. Benar.. Saya bersetuju dengan idealogi ini, mungkin juga anda.

“Apa!? Ko join persatuan? Kerja ko study je tau! Kalau tak dapat Dekan sem ni, siap ko!” gertak seorang ibu apabila mengetahui anaknya ingin melibatkan diri dalam aktiviti persatuan. Jangan kata tidak, ada kes seperti ini dan saya pernah mendengarnya.

Lain pula yang terjadi kepada saya. “Kat sana (kampus) tak join apa-apa ke? Aktif la sikit. Jangan jadi orang yang tak aktif yang duduk bawah tempurung,” kata Bapak kepada saya. Mungkin sudah terbiasa dengan aktiviti dan berpersatuan, beliau juga ingin melihat saya dapat memimpin suatu hari nanti. Dan bukan bermakna apabila aktif dalam persatuan, pelajaran diketepikan.

Benarkah menumpukan 100% masa kepada pelajaran dapat menjadikan seseorang itu lembap? Mungkin ada yang setuju dan mungkin juga ada yang tidak setuju dan menentang dengan sekeras-kerasnya. Kenapa saya katakan lembap? Sebab orang seperti ini tidak mahu bersosial (tidak bercampur dengan orang dan terlibat dalam aktiviti luar),

Mungkin orang yang ‘fokus’ ini dapat skor dalam peperiksaan, setiap kali lecturer bertanyakan soalan pasti dia dapat menjawab. Tetapi bagaimana dengan softskill nya? Kehebatan yang sebenar bukan hanya di atas kertas, kerana ramai yang saya jumpa, di atas kertas memang tip-top, bila buat praktikal sangatlah mendukacitakan. Senang cerita teori hebat, praktikal hampeh. Saya lebih respect kepada mereka yang ahli dalam kedua-dua bidang. Teorinya mantap, praktikalnya ok, dan sosialnya baik.

Saya berani berkata begini kerana saya banyak menjumpai orang seperti ini. Bukan kerana saya dengki dengan pencapaian akademik seseorang, tetapi terfikir tentang kehidupan di masa depan. Bolehkah kita hanya menjaja sijil kita di merata-rata tempat tetapi tidak ada kualitinya itu?

“SAYA TAK AKAN AMBIL STUDENT DEGREE”

“Korang belajar FANUC (mesin CNC) tak dalam kelas? Auto CAD?”tanya seorang Technician kepada kami sewaktu kelas praktikal di Lab Computer Numerical Control (CNC).

“Tak.. Kami belajar Solid Work je..” jawab kami.

“Macam mana korang nak bersaing masa mintak kerja nanti? Budak-budak Poli dengan ILP lagi banyak belajar dari korang tau. Walhal diorang tahap sijil je,” kata Technician itu. Apa yang kami mampu buat, itu sahaja yang kami belajar, bukan tidak mahu belajar sendiri, tetapi alat, masa dan bebanan assignment yang banyak menyempitkan peluang itu.

“Maaf cakap dik.. Bukan tak nak ambil budak degree, tapi tengoklah… Ijazah je besar (kejuruteraan), tapi cuba suruh bukak tayar, menggigil nak buat,”kata seorang supervisor di sebuah kedai membaiki kereta ketika rakan saya membuat lawatan ke kedai itu.

Itulah yang dikatakan lembap bagi pendapat saya. Kehebatan menjawab soalan dan membuat assignment hanya membantu dalam soal teori semata-mata. Ianya hanya di atas sehelai kertas dan tidak bermakna jika ilmu itu tidak dapat dipraktikkan dalam kehidupan.

Cara belajar di universiti banyak menekankan soal teori. Bagi bidang kejuruteraan, pihak universiti mahu melahirkan seorang jurutera dan bukannya seorang juruteknik, itu yang saya dengar dari seorang lecturer beberapa tahun lepas. Benar, tetapi teori itu perlulah disertai dengan praktikal dan bukannya hanya menghafal nota, jawab dan skor. Jika bidang sejarah atau bahasa mungkin boleh, tapi tidak untuk bidang kejuruteraan.

Jika di negara seperti Jepun. Mereka yang agak kurang dalam bidang akademik akan diserap masuk ke dalam bidang teknikal. Tetapi tahap pelajaran pelajar praktikal dikira setaraf dengan pelajar-pelajar di bidang akademik. Macam ada dua jenis universiti, universiti belajar akademik dan universiti teknikal, dua-duanya dikira ijazah. Disebabkan itulah negara Jepun maju dengan teknologinya yang hebat, juruteranya mampu buat apa yang pekerja bawahan boleh buat.

Tidak di negara kita, pelajar yang kurang berjaya dalam akademik dilabel sebagai pelajar bermasalah dan tidak cerdik. Bagi saya mereka bukannya tidak cerdik, tetapi sistem pembelajaran yang berorentasikan peperiksaan di negara kita ini yang menyebabkan perkara ini berlaku.

Kerana itulah terjadinya fenomena pelajar perempuan lebih ramai di universiti berbanding pelajar lelaki kerana perempuan dapat menumpukan diri dalam soal akademik dan menjawab soalan peperiksaan dengan baik. Pelajar lelaki pula ramai yang berminat dalam bidang ternikal. Mereka bukannya tidak bijak, tetapi diasak dengan asakan akademik yang merimaskan.

‘ATTITUDE’ DAN ‘SOFTSKILL’ FAKTOR UTAMA

Terpampang kertas majong yang tertulis “Ciri-Ciri Graduan Harapan Majikan”.

Attitude… Mempunyai Softskill yang mantap… Boleh dipercayai.. Boleh bekerja di bawah tekanan.. Kreatif dan Inovatif.. Dan terakhir, kelulusan yang cemerlang. Inilah antara ciri-ciri graduan yang menjadi rebutan majikan. Hal ini saya bincangkan bersama rakan-rakan semasa LDK di sebuah kem kepimpinan Mahasiswa.

Ternyata, kelulusan akademik hanyalah dikira sebagai syarat sahaja, dan bukannya satu faktor penentu kejayaan seseorang. Berapa ramai orang yang tidak masuk universiti tetapi berjaya dalam perniagaannya? Dan berapa ramai yang mempunyai ijazah tetapi bekerja sebagai pekerja buruh sahaja? Bukan kelulusan yang dilihat, tetapi perangai yang baik menjadi idaman.

Bayangkan jika seorang graduan yang cemerlang memohon kerja dengan sebuah syarikat, tetapi keadaannya kusut-masai dan datang lewat ke sesi interview, adakah beliau akan diterima bekerja dengan kelulusannya itu?

Bayangkan pula seorang yang tiada sijil tetapi rajin bekerja, peramah, jujur dan disenangi oleh semua orang, adakah mungkin dia boleh berjaya menjadi seorang manager suatu hari nanti? Bill Gate tidak berjaya dalam pelajarannya, tetapi kini beliau kini telah menjadi antara orang yang terkaya di dunia. Apakah faktornya?

Jawapannya… Attitude mengubah segalanya.

Selain dari itu, softskill juga amat penting dalam menentukan kejayaan seseorang. Selain dari ilmu yang diperolehi, ilmu-ilmu lain juga amat perlu seperti ilmu komunikasi yang berkesan. Bagaimana anda hendak berjaya jika tidak pandai berkomunikasi dengan orang lain? Beraktiviti adalah jawapannya.

Untuk rakan-rakanku yang tidak mahu bersosial ataupun tersilap bersosial (gejala yang tidak elok), marilah kita melengkapkan diri kita dengan ilmu berpersatuan. Kerana dengannya banyak memberi pengalaman dan mendapat ilmu yang sangat berguna sewaktu bekerja nanti. Tetapi apabila berpersatuan, jangan dilupa dengan pelajaran ye.

Sebuah cerita untuk dikongsi :

“Seorang Professor mengupah bot seorang nelayan untuk memancing di laut dalam. Di dalam perjalanan, Professor itu pun berbual-bual dengan Si Nelayan itu.

“Kamu boleh berbahasa Inggeris?” tanya Prof. kepada Si Nelayan.

“Tidak tahu tuan, saya hanya bersekolah rendah sahaja,”jawab Nelayan itu.

“Aduh.. Kamu telah kehilangan 50% dari hidupmu, dengan Bahasa Inggeris kamu boleh menjadi kaya-raya seperti saya. Kamu tahu Matematik?”, tanya Prof. dengan angkuhnya.

“Tidak tuan, saya tidak tahu,”jawab Si Nelayan itu.

“Haha.. Kamu telah kehilangan 70% hidupmu. Patutlah senang ditipu orang. Rugi-rugi.. Haha..” Angkuh Si Professor lagi.

Tiba-tiba cuaca berubah dan angin bertiup dengan kencang. Ombak tinggi menghayun bot di tengah lautan. Bot itu bakal karam!

“Apa yang perlu kita lakukan? Adakah kita akan selamat?”, tanya Si Professor dengan gelabahnya.

“Ooo.. Jangan risau. Kita perlu berenang beratus meter dari sini untuk sampai ke daratan. Tuan tahu berenang?” tanya Si Nelayan. “Tidak tahuuuuu…” tergetar Professor menjawabnya.

“Tadi tuan cakap saya telah kehilangan 70% dari hidup saya kerana tidak tahu berbahasa Inggeris dan Matematik. Tapi tuan telah kehilangan 100% hidup tuan kerana tidak tahu berenang.”

PENGAJARAN : Jangan merendahkan orang lain dan softskill sangat penting dalam kehidupan.

Ada apa dengan CGPA di atas kertas? Jika tidak hebat mengemudi hidup. Apa guna CGPA di atas kertas jika CGPA kehidupan tidak secemerlang mana. Sekadar perspektif dan pendapat dari saya. Salah dan silap harap dimaafi. Teruskan perjuangan dalam pelajaran dan teruskan hidup untuk kehidupan di dunia dan akhirat.


Kerana Babi Kacau Solat Hari Raya, Rusuhan Berdarah Di Aidilfitri

Selepas berpuasa melawan nafsu selama sebulan, umat Islam akan meraikan kemenangan ini pada setiap 1 Syawal. Pada tahun ini, setelah dua tahun beraya di dalam suasana yang asing dan norma baharu, pada tahun ini, rakyat negara ini akan pulang semula ke kampung halaman masing-masing bagi meraikan hari lebaran ini bersama sanak saudara dan ibu ayah yang tersayang. Kebiasaannya, aidilfitri disamakan dengan keceriaan, keriangan dan kegembiraan.

Namun, tak semua tempat berpeluang merasai suasana tersebut. Tiap tahun, ada sahaja tempat di sesetengah negara berduka tatkala aidilfitri menjelang tiba, lebih-lebih lagi di negara-negara Timur Tengah. Dahulu, ada juga berlaku tragedi di India yang berlaku ketika di Aidilftri.  Moradabad merupakan sebuah bandar yang terletak di dalam wilayah Uttar Pradesh, India. Bandar ini terletak kira-kira 150 kilometer dari ibu negara, Delhi dan diasaskan oleh Rustam Khan, seorang gabenor di bawah kerajaan Mughal pada abad ke 16.

Moradabad merupakan sebuah bandar yang terkenal dengan industri loyang sejak zaman penjajahan British lagi. Kebanyakan pemain-pemain industri ini terdiri dari kalangan orang-orang Islam.  Moradabad juga turut menjadi medan pertumpahan darah diantara penganut Hindu dan Islam sejak dahulu lagi kerana kedudukannya yang terletak berhampiran dengan sempadan Pakistan.

Mengikut sejarah, Moradabad pernah dilanda rusuhan agama sebanyak empat kali, iaitu pada tahun 1848, diikuti pada tahun 1872, tahun 1978 dan yang paling teruk pada tahun 1980, Api rusuhan tahun 1980 bermula apabila seorang wanita berkasta Dalit telah diculik sekitar Mac 1980. Wanita itu berjaya diselamatkan dan penculik berjaya diberkas. Pada Julai 1980, pada perkahwinan wanita itu, sekumpulan orang Islam bertindak untuk menghalang majlis itu kerana mendapat gangguan bunyi bising berdekatan dengan masjid. Hal itu menyebabkan tercetusnya pergaduhan kecil di kawasan tersebut dan beberapa rumah juga telah digeladah.

Pada 13 Ogos 1980, puluhan ribu umat Islam di Moradabad berkumpul di sebuah kawasan lapang untuk menunaikan solat sunat Aidilfitri. Acara solat sunat itu dikawal ketat oleh pasukan keselamatan demi memastikan tiada sebarang masalah berlaku. Tanpa diduga, ketika acara sedang berlangsung, seekor babi telah masuk ke kawasan lapang tersebut. Anak-anak muda di dalam acara itu melaporkan kepada pihak polis untuk menghalau babi tersebut, namun tidak dieendahkan.

Tidak lama kemudian, berlaku pertikaman lidah lalu menyebabkan pasukan keselamatan mula memukul anak-anak muda itu tadi. Orang ramai yang menyaksikan peristiwa itu cuba membaling batu ke arah pasukan keselamatan itu tadi. Namun, pihak polis kemudiannya mempertahankan diri dengan menembak secara rambang sehingga menyebabkan 400 nyawa melayang. Pada awalnya, acara yang dihiasi dengan wangi-wangian kini bermandikan darah, mayat bergelimpangan merata-rata dan ratusan yang lain turut tercedera. Umat Islam di situ kemudian mengadakan demonstrasi menuju ke Balai Polis Galshaheed. Ketika pihak polis cuba mempertahankan kemaraan mereka, seorang konstabel polis telah terbunuh.

Peristiwa rusuhan ini menjadi topik hangat di seluruh negara India pada ketika itu. Pertubuhan Jamaat Islamiyah menyelar tindakan pihak keselamatan yang menembak secara melulu sehingga menyebabkan ratusan nyawa terkorban. Beberapa pemimpin pertubuhan Rashtriya Swayamsevak Sangh , sebuah pertubuhan ekstrimis Hindu telah mengadakan beberapa siri demonstrasi dan dibalas dengan demonstrasi oleh wakil-wakil pemimpin Islam sehingga menyebabkan kekecohan di Moradabad. Kekecohan ini juga turut merebak hingga ke Aligargh. Walaubagaimanapun, rusuhan ini berjaya dipatahkan oleh pihak tentera setelah pihak tentera mengambil alih pentadbiran bandar itu.

Saki-baki rusuhan ini berlarutan sehingga 14 November. Pada September, sebagai tindak balas, umat Islam di sana telah “mensabotaj” perayaan sambutan Rakhsya Bandan. Beberapa siri pembunuhan juga telah berlalu dan mengakibatkan 14 orang telah terbunuh dari kedua-dua belah pihak.

Setelah siasatan dijalankan, pihak kerajaan memutuskan umat Islam di Moradabad dan VG Singh, seorang pemimpin Kongres didakwa mencetuskan rusuhan di pagi aidilftri itu. Walaubagaimanapun, sehingga kini, nasib mereka yang terbunuh semasa rusuhan tersebut masih tidak terbela walaupun puluhan tahun sudah berlalu.

RUJUKAN:

Remembering 1980 Moradabad Muslim massacre: A harsh indictment of ‘secular’ and left politics-india news , Firstpost. Firstpost. (2017, June 27). Retrieved April 29, 2022, from https://www.firstpost.com/india/remembering-1980-moradabad-muslim-massacre-a-harsh-indictment-of-lefts-secular-politics-3745717.html

MuslimMirror. (2021, August 26). Moradabad riots : A macabre of state-sponsored genocide. Muslim Mirror. Retrieved April 29, 2022, from https://muslimmirror.com/eng/moradabad-riots-a-macabre-of-state-sponsored-genocide/

This day 39 years ago, what had happened at Eidgah in Moradabad? IndiaTomorrow.net. (n.d.). Retrieved April 29, 2022, from https://old.indiatomorrow.net/eng/this-day-39-years-ago-what-had-happened-at-eidgah-in-moradabad


Nenek Kebayan Dalam Sastera Melayu

Sejarah dan perkembangan watak nenek kebayan di Nusantara bermula daripada budaya dan pemikiran masyarakat Nusantara yang menyifatkan nenek kebayan sebagai nenek tua yang menakutkan. Kewujudan nenek kebayan dikenali sebagai makhluk halus dari alam bunian dan jin yang tinggal di hutan dan gunung. Puncak Gunung Ledang ialah tempat tinggal nenek kebayan bersama orang bunian dan Puteri Gunung Ledang.

Kemunculan nenek kebayan sebagai Dang Raya Rani, iaitu pengetua Puteri Gunung Ledang diceritakan dalam Sejarah Melayu ketika peminangan Puteri Gunung Ledang oleh rombongan Sultan Mahmud Syah yang diwakili oleh Laksamana Sang Setia dan Tun Mamad di Puncak Gunung Ledang. Nenek kebayan yang tinggal di Gunung Ledang, gunung dan hutan dikenali sebagai “Orang Gunung” berdasarkan kajian penulis ketika menemubual bapa saudara penulis, Salleh Jaafar dan isterinya, Jamilah Baba yang terlibat dalam dunia perubatan Melayu tradisional di Bukit Rambai, Melaka.

Fokus kajian dalam artikel ini menonjolkan watak nenek kebayan sebagai watak pembantu dalam sastera tradisional dan melihat perwatakan murni nenek kebayan yang berupaya menyucikan pemikiran kanak-kanak yang kerap dimomokkan dengan nilai negatif terhadap nenek kebayan. Oleh itu, perwatakan murni nenek kebayan terhadap kanak-kanak dibincangkan berdasarkan perwatakan murni nenek kebayan dalam Hikayat Inderaputera. Perwatakan murni nenek kebayan dalam Hikayat Inderaputera menaikkan martabat nenek kebayan sebagai watak pembantu dalam sastera tradisional.

Pada dasarnya, konsep watak menurut Kamus Dewan Edisi Keempat ialah sifat seseorang yang zahir dan batin merangkumi budi pekerti dan tabiatnya, tingkah lakunya, jiwanya dan pemikirannya. Selain itu, konsep watak merupakan tokoh dalam karya sastera seperti cerita lipur lara. Ringkasnya, konsep watak menurut Abd. Hadi Hashim (2002: 8) merupakan pelaku atau penggerak utama dalam menghidupkan dan mengembangkan cerita berdasarkan hukum sebab dan akibat.

Konsep perwatakan dalam Kamus Dewan Edisi Keempat ialah pembentukan watak dan penggambaran melibatkan pemaparan watak dan sebagainya (Kamus Dewan Edisi Keempat, 2015: 1804). Seterusnya, konsep perwatakan menurut Abd. Hadi Hashim dalam Kupasan dan Kajian Merit Elektif Kesusasteraan Melayu KBSM merupakan pelukisan dan gambaran tentang watak dari segi fizikal (luaran), psikologikal (dalaman/ kejiwaan) dan sosiologikal (peranan dalam masyarakatnya). (Abd. Hadi Hashim, 2002: 8) Tegasnya, perwatakan nenek kebayan dalam cerita lipur lara boleh berkomunikasi dengan haiwan atau unsur alam menggunakan kuasa magis dan sihir yang dimiliki oleh nenek kebayan.

Kedudukan watak nenek kebayan sebagai watak pembantu dalam cerita lipur lara dilihat berdasarkan carta alir watak dalam karya sastera. Menurut Abd. Hadi Hashim dalam Kupasan dan Kajian Merit Elektif Kesusasteraan Melayu KBSM, jenis watak dalam karya sastera dimulakan dengan wira watak utama sebagai watak penting yang menggerakkan sesuatu cerita. Kemunculan nenek kebayan sebagai watak pembantu memiliki peranan lebih kecil daripada watak utama.

Peranan watak nenek kebayan sebagai watak pembantu dalam cerita lipur lara dikenali sebagai watak kodi, iaitu watak yang konvensional atau watak yang selalu terdapat dalam cerita rakyat. Watak kodi memiliki sifat persendirian yang sedikit tetapi terlalu banyak sifat stereotaip, watak nenek kebayan dalam cerita-cerita rakyat seperti Hikayat Inderaputera merupakan contoh watak kodi. Watak nenek kebayan sebagai watak pembantu dan watak kodi dalam cerita lipur lara dilihat berdasarkan carta alir watak dalam karya sastera berikut:

Carta Alir Watak dalam Karya Sastera: Watak Nenek Kebayan sebagai Watak

Konsep perwatakan murni dalam karya sastera, khususnya perwatakan murni nenek kebayan dikatakan dapat menyucikan pemikiran kanak-kanak yang dimomokkan dengan nilai negatif terhadap nenek kebayan. Oleh itu, konsep perwatakan murni dalam karya sastera berdasarkan gabungan dua perkataan, iaitu “perwatakan” dan “murni”. Malah, konsep perwatakan menurut Abd. Hadi Hashim dalam Kupasan dan Kajian Merit Elektif Kesusasteraan Melayu KBSM merupakan pelukisan dan gambaran tentang watak dari segi fizikal, dalaman dan peranan dalam masyarakat. Seterusnya, maksud kata “murni” dalam Kamus Dewan Edisi Keempat ialah tidak mengandungi unsur-unsur asing biasanya unsur-unsur yang mencemarkan, selain bersifat bersih, benar, suci dan tulen. Selain itu, aspek perwatakan murni dalam karya sastera berdasarkan nilai kemanusiaan yang dimiliki oleh setiap watak dan perwatakan yang mengamalkan nilai hidup murni seiring dengan nilai-nilai positif dan luhur (Abd. Hadi Hashim, 2002: 14). Konsep perwatakan murni memaparkan nilai kasih sayang, pemurah, berbudi bahasa, amalan hormat menghormati, tolong menolong dan pelbagai lagi nilai murni.

Pada dasarnya, terdapat dua watak dalam aspek penceritaan sastera Melayu tradisional, iaitu watak utama dan watak pembantu. Kewujudan dan pelibatan sepenuhnya watak pembantu atau lebih dikenali sebagai watak bukan wira yang begitu dikenali masyarakat Melayu era tradisi lisan ialah nenek kebayan.  Kemunculan nenek kebayan amat ditakuti oleh kanak-kanak berdasarkan pemikiran dalam minda kanak-kanak bahawa nenek kebayan sebagai wanita tua yang menakutkan, rupa parasnya seperti hantu, ratu sihir, wanita kejam, perempuan jahat dan penculik kanak-kanak. Perwatakan nenek kebayan dikenali sebagai “Si Bongkok Tiga” dalam lagu rakyat Melayu yang bertajuk Nenek Si Bongkok Tiga (1959). Lagu rakyat Nenek Si Bongkok Tiga dinyanyikan oleh Rahmah Rahmat dalam filem Musang Berjanggut, arahan Allahyarham Tan Sri P. Ramlee pada tahun 1959:

Nenek, nenek, Si Bongkok Tiga

Siang mengantuk malam berjaga

Cari cucu di mana ada

Nenekku kahwin dengan nak raja.

(https://m.youtube.com/ watch Nenek Si Bongkok Tiga–Musang Berjanggut, 1959).

Kemunculan watak nenek kebayan sebagai watak pembantu menurut Rahman Shaari berdasarkan satu istilah dalam konteks perwatakan yang dikenali sebagai “Andalan (Confidant 1)”, iaitu “watak sampingan dalam sesebuah karya sebagai harapan dan kepercayaan protagonis” (Rahman Shaari, 2002: 7). Buktinya, watak nenek kebayan dalam Hikayat Inderaputera sebagai watak sampingan yang menjadi harapan dan kepercayaan Putera Inderaputera (Syahidatul Munirah Badrul Munir, 2015: 5). Watak nenek kebayan dalam Hikayat Inderaputera berjaya menyelesaikan konflik yang dialami oleh Putera Inderaputera seperti yang dijelaskan oleh Siti Hawa Salleh (1992: 67) dalam petikan yang berikut:

Di samping menggunakan unsur-unsur magis, wira-wira ini mendapat pula bantuan daripada watak nenek kebayan yang setia dan rapat dengan watak-watak itu dan terus menjelma dalam cerita dari semasa ke semasa, terutama untuk membantu wira-wira ketika masa yang runcing.

Menurut Siti Hawa Salleh (1992: 67), kemunculan watak-watak pembantu dikatakan “menjelma dari semasa ke semasa” jelas difahami berdasarkan kehadiran watak-watak pembantu apabila watak wira memerlukan watak-watak pembantu ketika watak wira menempuhi kesukaran. Maka, peranan watak pembantu seperti nenek kebayan amat diperlukan oleh watak wira. Peranan nenek kebayan dalam Hikayat Inderaputera membantu Putera Inderaputera daripada pengenalan cerita Hikayat Inderaputera hingga ke peleraian cerita Hikayat Inderaputera.

Penonjolan nenek kebayan sebagai watak pembantu dalam cerita lipur lara sering berdamping dengan watak utama. Hal ini demikian kerana perwatakan nenek kebayan dalam cerita lipur lara, lazimnya digambarkan secara negatif hingga menimbulkan stigma negatif terhadap pemikiran kanak-kanak. Namun begitu, perwatakan murni yang dimiliki oleh watak nenek kebayan dapat menyucikan pemikiran kanak-kanak yang selalu dimomokkan dengan pemikiran dan nilai negatif terhadap nenek kebayan sebagai orang tua yang menakutkan, perempuan tua kejam terhadap kanak-kanak, penculik kanak-kanak, ratu sihir, hantu dengan paras rupa menakutkan dan wanita tua bertubuh kerepot dan bongkok. Nenek kebayan dianggap berbahaya buat kanak-kanak melalui kuasa magis seperti yang diceritakan melalui kisah “Peminangan Puteri Gunung Ledang” dalam Sejarah Melayu menceritakan nenek kebayan menjelma sebagai Dang Raya Rani, iaitu pengetua Puteri Gunung Ledang di Puncak Gunung Ledang bertemu dengan Tun Mamad Gunung Ledang. Penjelmaan watak nenek kebayan tersebut ialah Puteri Gunung Ledang yang menyamar sebagai nenek kebayan menggunakan kuasa magis (Azlina Asaari dan Jamaluddin Aziz, 2013: 119).

Perwatakan nenek kebayan sebagai watak pembantu dalam Hikayat Inderaputera berfungsi dalam pergerakan plot atau “turning point” dalam perubahan cerita daripada saat genting kepada situasi yang lebih tenang. Seterusnya, perwatakan nenek kebayan sebagai watak kodi dalam Hikayat Inderaputera merupakan watak penyelamat Putera Inderaputera daripada pengenalan cerita hingga ke peringkat peleraian cerita Hikayat Inderaputera. Kemunculan nenek kebayan sebagai watak pembantu dalam Hikayat Inderaputera memaparkan perwatakan murni nenek kebayan menyelesaikan konflik yang dihadapi oleh Putera Inderaputera (Syahidatul Munirah Badrul Munir, 2015: 6).

Hikayat Inderaputera sebuah karya sastera tradisional yang dicipta era kegemilangan Kesultanan Melayu Acheh. Hikayat Inderaputera mengisahkan seorang pemuda yang bernama Inderaputera, iaitu putera kepada Raja Bikrama Buspa dari negeri Samanta Puri telah diculik oleh burung Merak Emas. Ketika Putera Inderaputera dilahirkan, baginda diramalkan bahawa tidak boleh berada dekat dengan sebarang binatang. Pada suatu hari, Putera Inderaputera duduk di atas ribaan ayahandanya teruja melihat Merak Emas yang dibawa masuk mengadap di istana, lalu mendekati Merak Emas tersebut. Tiba-tiba Putera Inderaputera diterbangkan oleh Merak Emas tersebut. Setelah diterbangkan, Putera Inderaputera dijatuhkan di dalam sebuah taman bunga milik seorang nenek kebayan. Putera Inderaputera dibesarkan oleh nenek kebayan dengan bantuan seorang menteri. Inderaputera menjadi pembantu kepada menteri tersebut.

Setelah Putera Indera dewasa, Putera Inderaputera menempuh pelbagai halangan. Putera Inderaputera diuji setelah menemui Maharaja Syahian. Putera Inderaputera terpisah dengan nenek kebayan. Setelah melepasi beberapa halangan, Putera Inderaputera tetap mencari nenek kebayan yang menjaganya dari kecil. Putera Inderaputera bertemu semula dengan ayahandanya. Putera Inderaputera  ditabalkan sebagai raja yang bergelar Paduka Sultan Mengindera di negeri Samanta Puri dan hidup bahagia bersama empat orang isterinya (Hikayat Inderaputera, 1979)

Perwatakan murni pertama nenek kebayan dalam pengenalan cerita Hikayat Inderaputera memaparkan jasa nenek kebayan menjaga Putera Inderaputera. Jasa nenek kebayan dalam menjaga Putera Inderaputera hingga dewasa bermula selepas Putera Inderaputera dijatuhkan oleh burung Merak Emas dalam taman bunga nenek kebayan ketika Putera Inderaputera masih kecil. Apabila dewasa, Putera Inderaputera berpisah dengan nenek kebayan. Hakikatnya, Putera Inderaputera tetap mencari nenek kebayan yang menjaganya dari kecil hingga baginda bertemu ayahandanya dan ditabalkan sebagai Paduka Sultan Mengindera:

Syahadan, maka Inderaputera pun serta sekalian mereka itu pun bangkit daripada sujud sembahnya itu lalu meminta doa kepada Allah Taala memberi (akan anakanda) Inderaputera itu bertambah-tambah dengan kemuliannya dan darjatnya. Kalakian, maka Inderaputera pun bergelar Paduka Sultan Mengindera. Setelah sudah maka mereka itu pun menjunjung duli. (Hikayat Inderaputera,1979: 218)

Kepentingan watak nenek kebayan sebagai watak pembantu dan watak kodi dalam Hikayat Inderaputera dipaparkan berdasarkan perwatakan murni nenek kebayan sebagai penjaga wira dalam Hikayat Inderaputera, iaitu Putera Inderaputera. Perwatakan murni nenek kebayan membantu watak Putera Inderaputera sebagai wira apabila Putera Inderaputera menghadapi masalah.

Perwatakan murni nenek kebayan melalui kesantunan budi bahasa yang nenek kebayan disanjungi oleh masyarakat dan orang istana. Namun begitu, kedudukan nenek kebayan bukan dalam hierarki tinggi stratifikasi sosial golongan pemerintah dan bangsawan (Syahidatul Munirah Badrul Munir, 2015: 7

Perwatakan murni nenek kebayan sebagai penyelamat dan penjaga Putera Inderaputera dalam Hikayat Inderaputera bermula daripada pengenalan cerita, iaitu setting. Nenek kebayan telah menjaga dan membesarkan Putera Inderaputera setelah diculik oleh Merak Emas seperti yang diceritakan dalam petikan berikut:

Setelah sudah makan, maka nenek kebayan pun pulanglah daripada berjual bunga. Maka, bakulnya pun ditaruhkannya. Maka datanglah ia ke dalam kebunnya. Maka,= Inderaputera pun setelah melihat orang tua perempuan itu, maka ia pun teringat akan dirinya, dan bercintalah  ia akan ayahanda dan bondanya. Maka, ia fikir dalam (hatinya), “sudahlah dengan nasibku.” (Hikayat Inderaputera,1979: 5-6)

Peranan nenek kebayan sebagai watak pembantu dalam Hikayat Inderaputera telah menjaga Putera Inderaputera selepas Inderaputera terpisah dengan ayahandanya dan bondanya. Nenek Kebayan memainkan peranannya sebagai penjaga Putera Inderaputera dari kecil hingga Putera Inderaputera dewasa seperti yang diceritakan dalam petikan yang berikut:

Maka ujar nenek kebayan, “Hai cucuku mahukah cucuku duduk bersama dengan,hamba?Maka ujarnya Inderaputera, “Baiklah nenekku: ke mana lagi hamba hendak membawa dirinya hamba lagi.”

(Hikayat Inderaputera,1979:6)

Keluhuran hati nenek kebayan telah memperkenalkan Putera Inderaputera kepada orang-orang di dalam istana di negeri nenek kebayan agar dengan harapan nenek kebayan, Putera Inderaputera dapat bertemu dengan ayahanda dan bondanya. Malah, keluhuran hati nenek kebayan menjaga dan membesarkan Putera Inderaputera hingga Putera Inderaputera pulang ke negeri Samanta Puri. Keluhuran hati nenek kebayan tergambar melalui keakraban hubungan nenek kebayan dengan Putera Inderaputera ketika Inderaputera dan nenek kebayan terpisah sewaktu mengembara dan ketika Putera Inderaputera berkahwin Putera Inderaputera. Jika diberikan pilihan Putera Inderaputera tetap ingin bertemu dengan nenek kebayan:

Maka ujar Berma Sakti, “Hai anakku, tuan pejamkan matamu dan citalah barang yang engkau kehendaki nescaya sampailah kepada tempat itu.”

Syahadan maka Inderaputera pun mengikut seperti pesan Berma Sakti itu. Maka dipejamkan matanya. Maka dicitalah kebun nenek kebayan. Setelah ia membuka matanya itu seraya dilihat dirinya itu di dalam kebun. Maka dilihatnya kebun nenek kebayan itu pun habislah sudah menjadi hutan dan dilihatnya nenek kebayan tengah duduk menangis.

(Hikayat Inderaputera, 1979: 166)

Kasih sayang nenek kebayan terhadap Putera Inderaputera membuktikan bahawa perwatakan murni nenek kebayan berupaya menyucikan pemikiran kanak-kanak yang selalu dimomokkan dengan nilai negatif terhadap nenek kebayan. Buktinya, kasih sayang nenek kebayan terhadap Putera Inderaputera dalam Hikayat Inderaputera begitu menyayangi Putera Inderaputera yang ditemuinya sejak kecil lagi di taman bunga nenek kebayan hingga berjaya membesarkan Putera Inderaputera sehingga dewasa.

Pelbagai perwatakan murni nenek kebayan dalam Hikayat Inderaputera sebenarnya ditonjolkan sebagai protagonis dalam Hikayat Inderaputera, selain berperanan sebagai watak pembantu, iaitu setting yang menggerakkan plot Hikayat Inderaputera hingga ke peleraian cerita Hikayat Inderaputera. Asas perwatakan murni nenek kebayan sebagai watak pembantu dalam Hikayat Inderaputera memainkan peranan penting bermula sebagai penyelamat Putera Inderaputera melalui nilai kasih sayang, pengorbanan, jasa, budi bahasa, keluhuran hati dan membantu menyelesaikan konflik yang dihadapi oleh Putera Inderaputera.

Demikian secara keseluruhannya, perkembangan cerita lipur lara dalam kesusasteraan Melayu tradisional telah mengangkat perwatakan murni nenek kebayan sebagai watak pembantu dalam cerita lipur lara. Malah, susur galur watak dan perwatakan dalam karya sastera meletakkan kedudukan nenek kebayan sebagai watak pembantu dan watak kodi. Oleh itu, perwatakan murni nenek kebayan dalam Hikayat Inderaputera mampu menyucikan pemikiran kanak-kanak agar berfikiran positif terhadap nenek kebayan berdasarkan gabungan nilai murni dalam kehidupan yang bersifat positif dan luhur. Perwatakan murni nenek kebayan dalam Hikayat Inderaputera berjasa menyelamatkan Putera Inderaputera dan menyelesaikan konflik yang dialami oleh Putera Inderaputera. Setiap subplot nenek kebayan sebagai watak pembantu bersama wira menggerakkan cerita yang mencetuskan hukum sebab akibat daripada sesuatu peristiwa. Jika tiada watak nenek kebayan sebagai watak pembantu dan protagonis dalam Hikayat Inderaputera akan menjadikan plot cerita Hikayat Inderaputera kelihatan lesu. Perwatakan murni nenek kebayan dalam Hikayat Inderaputera dapat membentuk menyemai nilai-nilai murni  agar diamalkan oleh kanak-kanak dan golongan dewasa dalam kehidupan seharian.

BIBLIOGRAFI

Abd. Hadi Hashim, 2002. Kupasan & Kajian Merit Elektif Kesusasteraan Melayu

KBSM. Petaling Jaya: Sasbadi Sdn. Bhd.

Ali Ahmad (ed). 1979. Hikayat Inderaputera. Kuala Lumpur: Dewan Bahasa dan

Pustaka.

A.Samad Ahmad (peny.), 2003. Sulalatus Salatin Sejarah Melayu, Edisi Pelajar.

Kuala Lumpur: Dewan Bahasa dan Pustaka.

Azlina Asaari dan Jamaluddin Aziz. 2013. “Mencabar Ideologi Maskulin: Wanita

dan Saka dalam Filem Seram di Malaysia” dalam Jurnal Komunikasi Malaysian

Journal of Communication Jilid  29 (1) 2013: 113-126, Universiti Kebangsaan

Malaysia.

(https://m.youtube.com> watch Nenek Si Bongkok Tiga-Musang Berjanggut 1959). (21

September 2017).

Kamus Dewan Edisi Keempat. 2015. Kuala Lumpur: Dewan Bahasa dan Pustaka.

Syahidatul Munirah Badrul Munir. “Nenek Kebayan dan Bujang Selamat:

Penyelesaian Konflik oleh Watak Pembantu” dlm Jendela Utara, Disember

Salleh Jaafar dan Jamilah Baba, 16 Jun 2017. Temubual di Kampung Sungai Tinggi,

Trong, Perak.


Ii Naotaka – Kisah Samurai dan Kucing Putih

Artikel ini berkisarkan tentang seorang Samurai Warring States Period (Sengoku Jidai) ataupun Zaman Perang Antara Wilayah bernama Ii Naotaka, sedikit latar belakang puaknya dan kisahnya dengan seekor kucing putih. Ya, anda membacanya dengan betul, hikayat seorang panglima Samurai yang mahir dalam hal ehwal peperangan dengan seekor kucing comel. Juga akan diterangkan mengenai kesan signifikan peristiwa ini kepada budaya masyarakat Jepun yang kekal sehingga ke hari ini.

Ii Naotaka dan Ii Naomasa

Ii Naotaka dilahirkan pada 16 Mac 1590 dan meninggal dunia ketika berumur 69 tahun pada 16 Ogos 1959. Beliau merupakan salah seorang Daimyō (pemerintah wilayah) zaman awal Edo yang bernaung dan berkhidmat dibawah keluarga Shogun Tokugawa. Beliau dikenali sebagai Bennosuke semasa kanak-kanak. Merupakan anak kedua daripada empat orang adik-beradik, beliau tidak dinamakan pewaris kepada puaknya. Puak Ii mendakwa bahawa mereka adalah keturunan keluarga bangsawan puak Fujiwara dari Fujiwara no Yoshikado yang pernah menjadi Daijō daijin (Canselor) kerajaan Jepun pada abad ke-9 Masihi. Ii Naosuke, salah seorang ahli politik paling berpengaruh pada akhir zaman Edo berasal dari puak Ii.

Gambaran Ii Naotaka dalam Nobunaga’s Ambition: Sphere of Influence

Ii Naomasa, bapa Naotaka pula terkenal sebagai salah seorang panglima perang puak Tokugawa yang sangat digeruni musuh kerana kehandalan dan kemahirannya bertempur dalam kempen menyatukan Jepun. Naomasa juga merupakan salah seorang daripada Four Heavenly Kings of Tokugawa, gelaran yang diberikan kepada empat panglima perang termasyhur Tokugawa. Tiga yang lain ialah Sakai Tadatsugu dari puak Sakai, Sakakibara Yasumasa dari puak Sakakibara dan Honda Tadakatsu dari puak Honda.

Mungkin anda pernah mendengar tentang kisah epik seorang samurai bernama Honda Tadakatsu, panglima perang Tokugawa yang didakwa tidak pernah cedera dalam ratusan pertempuran. Honda yang digelar “Pahlawan yang menafikan Kematian itu sendiri” juga pernah dipuji Daimyō Oda Nobunaga sebagai “samurai sejati, luaran dan dalaman” padahal Oda memang dikenali sebagai seorang yang jarang memuji. Shogun Toyotomi Hideyoshi juga pernah memujinya sebagai seorang wira yang tidak akan dapat ditandingi sesiapapun dalam sejarah.

Baiklah, jika Tadakatsu mendapat pujian yang menggunung kerana kehebatannya yang tidak pernah dicederakan pihak lawan, Naomasa pula digambarkan sebagai pahlawan yang selalu tercedera dalam pertempuran, bermandi darah dan berselimut keringat namun tetap hidup juga kerana kegigihannya. Prestij kedua-dua pahlawan ini tidaklah berbeza sedikit pun.

Naomasa pernah dihadiahi satu kawasan di wilayah Omi (hari ini dikenali sebagai Shiga) atas perkhidmatannya. Pada tahun 1584, beliau terus mengharumkan nama puaknya apabila menempah nama dalam pertempuran Komaki-Nagakute di mana Naomasa yang memimpin unit 3000 tentera bersenjatakan istinggar berjaya mengalahkan unit tentera puak Toyotomi dipimpin Ikeda Tsuneoki yang jauh lebih besar. Hasilnya, Toyotomi Hideyoshi sendiri memujinya dan dengan rela menghantar bondanya sebagai tebusan kepada pihak Tokugawa untuk berdamai dan mengikat tali persahabatan antara kedua-dua pihak. Naomasa menjaga bonda Hideyoshi dengan penuh hemah di kediamannya.

Pengepungan Odawara, Pertempuran Sekigahara dan Sistem Koku

Tahun 1590 dalam Pengepungan Odawara, Naomasa berjaya menembusi pertahanan istana agung Odawara dan memaksa puak Hojō untuk menyerah kalah. Odawara ketika itu merupakan salah satu istana yang paling kuat pertahanannya dan hanya puak Hojo sahaja yang masih berkeras kepala tidak mahu tunduk kepada kekuasaan Tokugawa. Kejayaan ini memastikan seluruh Timur Jepun berada di bawah pengaruh pentadbiran Tokugawa. Naomasa dihadiahi istana Minowa di wilayah Gunma berjumlah 120,000 koku.

Koku adalah satu sistem yang digunakan untuk menggambarkan kekayaan seseorang samurai yang berasal dari sukatan hasil beras. Kawasan yang besar dan subur dikira mampu menghasilkan puluhan ribu koku melalui hasil pertanian dan sumber lain. Sebagai contoh, samurai yang mempunyai 50 koku mampu untuk menyara keluarganya dan membeli baju perisai serta senjatanya sendiri jika dipanggil untuk berkhidmat di medan perang. Maknanya, 120,000 koku merupakan satu jumlah yang sangat besar yang melambangkan kekayaan dan pengaruh seseorang Daimyō atau samurai itu. Shogun pula dianggarkan mempunyai kawasan yang mampu menjana 1 juta koku.

Dalam pertempuran Sekigahara pada tahun 1600 pula, pertempuran yang membawa Jepun ke satu persimpangan jalan, reputasi Naomasa sekali lagi gah apabila beliau menjadi orang pertama yang memulakan pertempuran dengan menyerbu ke dalam medan dan membunuh samurai pihak lawan. Namun, selepas 7 jam lamanya beradu tenaga, beliau cedera parah akibat terkena tembakan di bahagian lengan dan bahu. Tokugawa Ieyasu yang belum menjadi Shogun lagi ketika itu, membalut dan menyapu salap ke atas lukanya. Bayangkan, seorang Daimyō secara peribadi merawat panglimanya sendiri. Hal ini menunjukkan betapa tingginya darjat Naomasa di mata Ieyasu. Lebihan ubat yang disapu pula disimpan oleh puak Ii sebagai harta pusaka keluarga. Naomasa juga dilantik sebagai ahli dalam Hyōbu-dayū ataupun Kementerian Perang Jepun yang ditadbir Imperial Court.

Hikone Sebagai Ganjaran dan “Syaitan Merah”

Baju perisai Ii Naomasa di Muzium Istana Hakone

Satu kawasan di Omi dipanggil Hikone dijadikan ganjaran kepada Naomasa dan puaknya atas keberanian yang ditunjukkan sebelum ini. Selepas itu, beliau memerintahkan satu istana dibina di atas bukit Hikone tetapi meninggal dunia sebelum dapat melihatnya siap dipercayai kerana kecederaan lamanya. Satu perkara paling menarik tentang Naomasa ialah sewaktu pertempuran, unitnya adalah satu-satunya unit yang berpakaian perisai serba merah. Teknik ini dikatakan ditirunya untuk menimbulkan rasa takut dan gerun ke atas musuhnya. Oleh itu, unitnya sinonim dengan panggilan “The Red Devil” ataupun Syaitan Merah.

Insiden di Istana Osaka

Tentera Sanada dipimpin Sanada Yukimura di kubu Sanada Maru, Istana Osaka

Selesai kisah bapanya, sekarang kisah anaknya pula yang tidak kurang hebatnya. Ii Naotaka pernah berkhidmat bagi pihak abangnya, Naokatsu yang enggan menyertai kempen perang Tokugawa dalam Pengepungan Osaka 1614. Insiden di Osaka inilah yang melihatkan kemunculan pahlawan terulung Jepun zaman itu iaitu Sanada Yukimura. Naotaka berbakti dengan baik terutamanya dalam pertempuran kecil Sanada-maru dan Tennō-ji. Beliau berjaya memecahkan formasi pihak lawannya dan mematahkan taktikal pihak lawan. Ieyasu yang berpuas hati dengan karakternya melantik Naotaka sebagai ketua baru puak Ii menggantikan abangnya yang dihantar ke wilayah lain untuk membentuk cabang puak Ii yang lain.

Pada tahun 1622, pembinaan istana Hikone akhirnya siap selepas 19 tahun. Hikone kelihatan tersergam indah di sebelah timur Tasik Biwa. Pada masa sekarang, istana Hikone merupakan salah satu istana daripada 12 istana zaman Sengoku Jidai yang masih kekal dipelihara dan dipulihara. Istana Hikone juga dikategorikan sebagai salah satu daripada 5 buah istana yang dijadikan harta negara (national treasure). Kemudiannya, Naotaka dipanggil menghadap oleh Shogun kedua Tokugawa. Shogun Tokugawa Hidetada yang sedang nazak meminta Naotaka untuk berkhidmat untuk putera pewarisnya, Iemitsu sebagaimana Naotaka pernah berkhidmat untuknya. Hanya selepas Naotaka menyimpulkan janjinya, barulah Hidetada mangkat dengan aman.

Kucing Pembawa Tuah

Suatu ketika itu, satu peristiwa telah terjadi. Pada suatu hari, Naotaka dan pegawainya sedang dalam perjalanan sekitar Hikone. Sambil menunggang kuda, beliau tiba-tiba terlihat suatu kelibat yang melintasi jalan di hadapannya. Seekor kucing yang berwarna putih dengan pantas meluru ke depan. Entah mengapa, beliau terasa sungguh tertarik dengan haiwan comel ini dan cuba mengikutinya. Pegawainya yang hairan dengan tindakan Naotaka hanya berdiam diri dan menyusul dari belakang. Setelah seberapa lama, kucing itu kemudiannya memasuki sebuah kawasan kuil.

Apa yang paling ganjil ialah apabila kucing itu berpaling dan seolah-olah melambai dengan tapak tangannya yang gebu ke arah Naotaka seperti mahu memberitahunya agar masuk segera ke dalam kuil itu. Beliau yang terkesima terus turun dari kudanya dan bergegas masuk ke dalam kuil itu. BOOOM! Gegendang telinganya berdesing. Lokasi beliau berdiri seketika sahaja tadi telah dipanah petir yang amat dahsyat. Naotaka tersentak sekali lagi mengenangkan nasibnya jika terkena panahan petir tersebut. Sudah tentu, hanya maut yang menanti. Tidak semena-mena, ribut taufan yang amat ganas membadai kawasan itu. Naotaka hanya mampu bersyukur kerana berjaya berlindung di dalam kuil itu. Setelah ribut reda, Naotaka cuba mencari kucing putih yang telah menyelamatkan nyawanya namun tidak berjaya.

Maneki Neko dan Maskot Hikonyan

Hikonyan turut serta membuat “mochi” ataupun kek beras di Hikone

Kisah legenda inilah yang menjadi inspirasi kepada patung kucing putih melambai yang kadangkala kita lihat di kedai dipanggil Maneki Neko. “Lucky Cat” atau “Beckoning Cat” dipercayai mampu membawa tuah dan membuang sial terutamanya bagi masyarakat Jepun masa ini. Jika di Jepun, Maneki neko boleh dijumpai dalam bermacam-macam material seperti seramik, kayu, plastik, jed dan juga emas. Maneki neko ini banyak juga diletakkan di kuil Shinto, kedai, restoran sebagai perhiasan. Selalunya, maneki neko ini dihiasi oleh pelbagai barangan yang masing-masing membawa makna tersendiri. Jika ia memegang patung ikan koi, ini melambangkan kemurahan rezeki. Jika kipas kertas dan dram pula melambangkan tuah bagi perniagaan. Jika batu permata atau batu marmar, lambang kebijaksanaan. Tetapi yang paling penting, Maneki neko tidak akan lengkap tanpa loceng.

Di samping itu, sebuah maskot yang sangat popular bernama Hikonyan telah dicipta pada tahun 2007 bagi menyambut tarikh ulang tahun ke-400 penubuhan istana Hikone dan reka bentuk maskot itu telah direka berdasarkan peristiwa ini. Seperti yang dapat dilihat di dalam gambar, Hikonyan ialah seekor kucing putih dengan loceng kuning di leher yang memakai helmet samurai berwarna merah. Helmet samurai itu sebenarnya berdasarkan helmet terkenal keluarga Ii yang disimpan menjadi tatapan umum di Muzium Istana Hikone.

Menariknya, maskot Hikonyan ini dipercayai telah meningkatkan jumlah pelancong ke wilayah Hikone sebanyak 200,000 orang setiap tahun. Hal ini bermakna, Hikonyan telah berjaya menjana ekonomi keseluruhan sebanyak 33.8 billion yen ataupun US$425 million ataupun lebih kurang RM 1.78 billion! Satu angka yang mampu melemahkan jantung ini dihasilkan oleh sebuah maskot kucing. Sungguh tidak disangka bukan? Tidak lain dan tidak bukan, kecomelan Hikonyan adalah faktor utama kenapa sungguh ramai yang sanggup turun padang ke Hikone. Insya-Allah, kalau berkesempatan, penulis pun ingin melihat maskot ini di depan mata pada suatu hari nanti.

Rujukan:

Perfect GuideLive Japan. (2018, May 3). Maneki Neko: The Lucky Cats of Japan. Retrieved December 20, 2018, from https://livejapan.com/en/in-tokyo_train_station/article-a0000697/

Fryer, C. (n.d.). Hikone Castle. Retrieved December 20, 2018, from https://www.gojapango.com/places/shiga-prefecture/hikone/castles/hikone-castle/https://www.gojapango.com/places/shiga-prefecture/hikone/castles/hikone-castle/

Honda Tadakatsu. (n.d.). Retrieved December 20, 2018, from https://www.samurai-archives.com/tadakatsu.html

Http://www.detourjapan.com/120612.html. (n.d.). Retrieved December 20, 2018, from http://www.detourjapan.com/120612.html

Https://hikone-hikonyan.jp/profile/. (n.d.). Retrieved December 20, 2018, from https://hikone-hikonyan.jp/profile/

Kato. (2017, November 29). Ii Naomasa. Retrieved December 20, 2018, from https://samurai-world.com/ii-naomasa/

Kato. (2018, May 5). Ii Naotaka. Retrieved December 20, 2018, from https://samurai-world.com/ii-naotaka/

Mainichi Japan. (2017, April 22). Popular Shiga mascot ‘Hikonyan’ celebrates 11th birthday. Retrieved December 20, 2018, from https://mainichi.jp/english/articles/20170422/p2a/00m/0et/007000c

Woods, A. (2018, June 13). IT’S HELLO KITTY AT JAPAN’S HIKONE CASTLE ON LAKE BIWA. Retrieved December 20, 2018, from https://www.escape.com.au/world/japan/its-hello-kitty-at-japans-hikone-castle-on-lake-biwa/news-story/a5a418a148a11f2937bf97f1aef870ec

Artikel disumbangkan oleh Fariz Fadzilah untuk The Patriots.


Terusan Karez: Terusan Air Bawah Tanah Di China

Melihatkan gambar ini, aku pada mulanya ingatkan ini adalah gambar busut binatang. Iyalah, rupanya pun sememangnya menampakkan rupa busut. Tak pun sarang penyengat. Namun, lelubang yang melata di gurun China ini bukanlah busut. Ini sebenarnya adalah gambar terusan air bawah tanah di persekitaran gurun Turpan, China yang kering kontang.

Dari sudut geografinya, Turpan terletak di kawasan yang kering dan mempunyai jumlah purata hujan yang kurang. Namun begitu, ia dikelilingi pergunungan dan kedudukan Turpan yang terletak di kawasan lembah. Seperti yang pernah aku nukil tentang oasis, air bergerak dari kawasan tadahan hujan ke perlembahan. Perkara yang sama juga berlaku pada di Turpan.

Cumanya, Turpan terletak di persekitaran Laluan Sutera. Oleh itu, jumlah pedagang yang melalui di situ adalah banyak. Ini sekaligus meningkatkan keperluan logistik bagi bukan sahaja penduduk di Turpan, malah juga buat pedagang dan haiwan bebanan seperti keldai dan unta. Itupun tak masuk lagi keperluan agrikulutur masyarakat di situ. Setakat oasis semata mata tak memadai. Oleh itu, karez, atau perigi dalam bahasa Uyghur dibina dari kaki pergunungan terus ke kawasan pekan dan kota kota yang sedia ada.

Secara konsepnya, pergunungan di Turpan mempunyai lapisan berais di puncaknya. Ais-ais ini kemudiannya akan mencair dan mengalir ke kaki dan tapak pergunungan. Sekiranya kita hidup di kawasan seperti Malaysia mahupun Eropah, cadangan yang terbaik ialah menggali terusan supaya dibentuk sungai buatan terus ke pekan. Namun, kita sedang bercakap tentang Turpan yang sangat kering. Oleh itu, terusan tersebut perlu digali dalam untuk membentuk terusan bawah tanah. Konsep yang sama boleh dijumpai dalam sistem terusan qanat di Iran.

Kemudian, muncul lagi satu masalah. Jarak di antara gunung dan penempatan manusia ni agak jauh. Sekurang kurangnya sistem karez ini mempunyai kepanjangan sejauh 3 kilometer. Yang terpanjang pula sepanjang 25 kilometer dan dibina pada tahun 1956. Walau bagaimanapun, bukan semua karez ini digali pada zaman moden. Ada yang telah pun wujud sejak zaman dinasti Tang, yakni dinasti sama yang ada pada zaman Khulafa’ Ar-Rasyidin. Boleh jadi karez ni pun telah wujud lagi lama daripada itu.

Mendengarkan kewujudan karez yang telah lama ada, maka kita boleh bayangkan kepayahan menggali terusan ini dengan alatan asas sahaja. Itu tak termasuk lagi air yang dibawa masuk ke dalam karez (ais yang mencair) dan keadaan gelap lagi sempit di dalamnya. Disebabkan karez ini terusan bawah tanah, maka untuk mengekalkan arah terusan ini agar kekal lurus ke destinasi penempatan adalah agak sukar.

Oleh itu, jurutera purba pada zaman tersebut menggunapakai beberapa mekanisme untuk menentukan kelurusan terusan ini. Antaranya adalah dengan menggunakan pelita dan bayang bayang. Setelah destinasi dan punca air karez ditentukan, pelita diletak dalam terusan dan penggali perlu membelakangkan pelita berkenaan.

Disebabkan pelita tersebut telah direka khas untuk hasilkan cahaya dari satu sudut sahaja, maka bayang bayang yang terhasil daripada cahaya ini pun hanya satu dan tetap arahnya. Jadi, penggali tersebut akan menggali berdasarkan arah bayang bayangnya sendiri. Disebabkan sistem ini tetap dan kurang deviasi, sistem ini membolehkan penggalian karez dari dua tempat, yakni destinasi dan punca air, hingga ke titik pertemuan dua tempat ini. Tanah yang digali dalam karez akan dibawa keluar naik ke atas lalu membentuk busut busut yang kita nampak dalam gambar sebelum ini.

Setelah karez ini menghampiri kawasan penempatan manusia, terusan bawah tanah ini akan dinaikkan menjadi terusan atas tanah persis sungai buatan. Penduduk di situ yang penat dipanahi terik mentari akan berehat berdekatan dengan karez, tak kisah sama ada yang di bawah tanah mahupun atas tanah dek suhunya yang nyaman dan sejuk.

Oleh sebab itu, sekiranya anda terlihat penduduk di situ tidur di sekitar karez atas tanah ni, maka benda itu bukanlah perkara yang menghairankan. Selain itu, ia juga dihubungkan kepada kawasan kebun dan ladang sebagai irigasi tumbuh tumbuhan. Lebihan air karez ini akhirnya akan dikumpulkan dalam empangan terbuka sebagai kolam air terbuka.

RUJUKAN:

Boulnois, Luce (2005). Silk Road: Monks, Warriors & Merchants. Hong Kong: Odessey Books & Guides. pp. 148–149, 201. ISBN 978-962-217-721-5.

“The Karez Well System — Turpan’s Ancient Wells”. chinahighlights.com. Dipetik pada 2020-06-19.

“Karez (Qanats) of Turpan, China”. water history.org. Retrieved 2007-09-23.


Kitab Paling Tua Di Alam Melayu

Mengikut pemerhatian saya, kitab tertua yang dikarang di Alam Melayu yang dapat dikesan setakat ini ialah kitab yang diberi judul Durbodhaloka.

Durbodhaloka yang bermaksud ‘Pencahayaan Titik-titik yang Sukar Difahami’ adalah sebuah karya agama Buddha peringkat tinggi yang dihasilkan oleh seorang sami besar bangsa Melayu yang bernama Dharmakirti atas perintah Maharaja Srivijaya.

Durbodhaloka diperkirakan ditulis pada penghujung abad ke-10. Dalam mukadimah kitab ini, Dharmakirti menulis seperti berikut:-

“Aku (Dharmakirti) telah mengarang (karya ini) yang diberi tajuk Durbodhaloka (Pencahayaan Titik-titik yang Sukar Difahami). Jika dalam usaha mengarang buku ini, aku telah menulis sesuatu yang tidak wajar, semoga Tuhan yang bijaksana mengampuni aku… Samapta (telah selesai) Durbodhaloka ini, dikarang di pura (kota) Srivijaya di Suvarnadvipa (pulau emas) pada hari ke-11 bulan pertama Phalguna…”

Dharmakirti merupakan seorang sami besar berbangsa Melayu yang berkhidmat sebagai penasihat agama yang utama kepada Maharaja Srivijaya. Beliau memiliki ramai anak murid dari serata dunia.

Antara anak muridnya yang termasyhur ialah Atisha yang kemudian menjadi sami besar di Tibet. Atisha telah datang ke Alam Melayu dan berguru dengan Dharmakirti. Beliau kemudiannya telah membawa kitab Durbodhaloka ke Tibet lalu diterjemahkan ke dalam bahasa Tibet.

Setakat ini, hanya Durbodhaloka kitab warisan Srivijaya dan Alam Melayu pra Islam yang masih ada. Namun sebenarnya aktiviti penulisan kitab telah aktif di Srivijaya sejak abad ke-7 Masihi memandangkan kota-kota Srivijaya menjadi pusat pengajian agama Buddha yang terulung di dunia di samping Nalanda.

Namun kitab-kitab Buddha yang banyak dihasilkan di Srivijaya masih belum ditemui.
Srivijaya sebagai pusat pengajian Buddha yang terulung di dunia dibuktikan dari catatan seorang sami besar dari China yang bernama Yijing. Beliau datang untuk menuntut ilmu di Srivijaya ( Palembang dan Jambi) sekitar tahun 671 Masihi. Yijing menulis :-

“Di dalam kota Srivijaya, terdapat lebih seribu orang sami Buddha yang menumpukan fikiran mereka terhadap pengajian dan kerja-kerja murni. …. Jika seorang sami China ingin ke barat (Nalanda) untuk memahami dan membaca (teks asal Buddha) di sana, dia adalah lebih bijak jika dia menghabiskan masa setahun ataupun dua tahun di Srivijaya dan mengamalkan peraturan yang betul di situ.”

Terdapat juga bukti bahawa Dharmakirti itu sebenarnya berpusat di Kedah Tua. Hal ini saya terangkan dengan lebih terperinci dalam buku saya yang akan datang.

Gambar: Candi Muara Jambi yang pernah berfungsi sebagai pusat pengajian atau Universiti Buddha sejak abad ke-7 Masihi. Di sini ribuan sami-sami dari serata dunia pernah menuntut ilmu pengajian Buddha dari guru-guru mereka yang berbangsa Melayu.

Hasanuddin Yusof
Maktab Penyelidikan
Tamadun Alam Melayu dan Islam